pli: Atha kho āyasmā ānando—


layer: root

title_pli: Theravāda Vinayapiṭaka Cūḷavagga

pli: “sve sannipāto na kho metaṁ patirūpaṁ, yohaṁ sekkho samāno sannipātaṁ gaccheyyan”ti—


pli: bahudeva rattiṁ kāyagatāya satiyā vītināmetvā rattiyā paccūsasamayaṁ “nipajjissāmī”ti kāyaṁ āvajjesi.


pli: Appattañca sīsaṁ bibbohanaṁ, bhūmito ca pādā muttā.


pli: Etasmiṁ antare anupādāya āsavehi cittaṁ vimucci.


pli: Atha kho āyasmā ānando arahā samāno sannipātaṁ agamāsi.


pli: Atha kho āyasmā mahākassapo saṅghaṁ ñāpesi—


pli: “Suṇātu me, āvuso, saṅgho.


pli: Yadi saṅghassa pattakallaṁ, ahaṁ upāliṁ vinayaṁ puccheyyan”ti.


pli: Āyasmā upāli saṅghaṁ ñāpesi—


pli: “Suṇātu me, bhante, saṅgho.


pli: Yadi saṅghassa pattakallaṁ, ahaṁ āyasmatā mahākassapena vinayaṁ puṭṭho vissajjeyyan”ti.


pli: Atha kho āyasmā mahākassapo āyasmantaṁ upāliṁ etadavoca—


pli: “paṭhamaṁ, āvuso upāli, pārājikaṁ kattha paññattan”ti?


pli: “Vesāliyaṁ, bhante”ti.


pli: “Kaṁ ārabbhā”ti?


pli: “Sudinnaṁ kalandaputtaṁ ārabbhā”ti.


pli: “Kismiṁ vatthusmin”ti?


pli: “Methunadhamme”ti.


pli: Atha kho āyasmā mahākassapo āyasmantaṁ upāliṁ paṭhamassa pārājikassa vatthumpi pucchi, nidānampi pucchi, puggalampi pucchi, paññattimpi pucchi, anupaññattimpi pucchi, āpattimpi pucchi, anāpattimpi pucchi.


pli: “Dutiyaṁ panāvuso upāli, pārājikaṁ kattha paññattan”ti?


pli: “Rājagahe, bhante”ti.


pli: “Dhaniyaṁ kumbhakāraputtaṁ ārabbhā”ti.


pli: “Adinnādāne”ti.


pli: Atha kho āyasmā mahākassapo āyasmantaṁ upāliṁ dutiyassa pārājikassa vatthumpi pucchi, nidānampi pucchi, puggalampi pucchi, paññattimpi pucchi, anupaññattimpi pucchi, āpattimpi pucchi, anāpattimpi pucchi.


pli: “Tatiyaṁ panāvuso upāli, pārājikaṁ kattha paññattan”ti?


pli: “Sambahule bhikkhū ārabbhā”ti.


pli: “Manussaviggahe”ti.


pli: Atha kho āyasmā mahākassapo āyasmantaṁ upāliṁ tatiyassa pārājikassa vatthumpi pucchi, nidānampi pucchi, puggalampi pucchi, paññattimpi pucchi, anupaññattimpi pucchi, āpattimpi pucchi, anāpattimpi pucchi.


pli: “Catutthaṁ panāvuso upāli, pārājikaṁ kattha paññattan”ti?


pli: “Vaggumudātīriye bhikkhū ārabbhā”ti.


pli: “Uttarimanussadhamme”ti.


pli: Atha kho āyasmā mahākassapo āyasmantaṁ upāliṁ catutthassa pārājikassa vatthumpi pucchi, nidānampi pucchi, puggalampi pucchi, paññattimpi pucchi, anupaññattimpi pucchi, āpattimpi pucchi, anāpattimpi pucchi.


pli: Eteneva upāyena ubhatovibhaṅge pucchi.


pli: Puṭṭho puṭṭho āyasmā upāli vissajjesi.


pli: Atha kho āyasmā mahākassapo saṅghaṁ ñāpesi—


pli: “Suṇātu me, āvuso, saṅgho.


pli: Yadi saṅghassa pattakallaṁ, ahaṁ ānandaṁ dhammaṁ puccheyyan”ti.


pli: Āyasmā ānando saṅghaṁ ñāpesi—


pli: “Suṇātu me, bhante, saṅgho.


pli: Yadi saṅghassa pattakallaṁ, ahaṁ āyasmatā mahākassapena dhammaṁ puṭṭho vissajjeyyan”ti.


pli: Atha kho āyasmā mahākassapo āyasmantaṁ ānandaṁ etadavoca—


pli: “brahmajālaṁ, āvuso ānanda, kattha bhāsitan”ti?


pli: “Antarā ca, bhante, rājagahaṁ antarā ca nāḷandaṁ rājāgārake ambalaṭṭhikāyā”ti.


pli: “Kaṁ ārabbhā”ti?


pli: “Suppiyañca paribbājakaṁ brahmadattañca māṇavan”ti.


pli: Atha kho āyasmā mahākassapo āyasmantaṁ ānandaṁ brahmajālassa nidānampi pucchi, puggalampi pucchi.


pli: “Sāmaññaphalaṁ panāvuso ānanda, kattha bhāsitan”ti?


pli: “Rājagahe, bhante, jīvakambavane”ti.


pli: “Kena saddhin”ti?


pli: “Ajātasattunā vedehiputtena saddhin”ti.


pli: Atha kho āyasmā mahākassapo āyasmantaṁ ānandaṁ sāmaññaphalassa nidānampi pucchi, puggalampi pucchi.


pli: Eteneva upāyena pañcapi nikāye pucchi.


pli: Puṭṭho puṭṭho āyasmā ānando vissajjesi.


pli: 2. Khuddānukhuddakasikkhāpadakathā


pli: Atha kho āyasmā ānando there bhikkhū etadavoca—


pli: “bhagavā maṁ, bhante, parinibbānakāle evamāha—


pli: ‘ākaṅkhamāno, ānanda, saṅgho mamaccayena khuddānukhuddakāni sikkhāpadāni samūhaneyyā’”ti.


pli: “Pucchi pana tvaṁ, āvuso ānanda, bhagavantaṁ—


pli: ‘katamāni pana, bhante, khuddānukhuddakāni sikkhāpadānī’”ti?


pli: “Na khohaṁ, bhante, bhagavantaṁ pucchiṁ—


pli: ‘katamāni pana, bhante, khuddānukhuddakāni sikkhāpadānī’”ti.


pli: Ekacce therā evamāhaṁsu—


pli: “cattāri pārājikāni ṭhapetvā, avasesāni khuddānukhuddakāni sikkhāpadānī”ti.


pli: “cattāri pārājikāni ṭhapetvā, terasa saṅghādisese ṭhapetvā, avasesāni khuddānukhuddakāni sikkhāpadānī”ti.


pli: “cattāri pārājikāni ṭhapetvā, terasa saṅghādisese ṭhapetvā, dve aniyate ṭhapetvā, avasesāni khuddānukhuddakāni sikkhāpadānī”ti.


pli: “cattāri pārājikāni ṭhapetvā, terasa saṅghādisese ṭhapetvā, dve aniyate ṭhapetvā, tiṁsa nissaggiye pācittiye ṭhapetvā, avasesāni khuddānukhuddakāni sikkhāpadānī”ti.


pli: “cattāri pārājikāni ṭhapetvā, terasa saṅghādisese ṭhapetvā, dve aniyate ṭhapetvā, tiṁsa nissaggiye pācittiye ṭhapetvā, dvenavuti pācittiye ṭhapetvā, avasesāni khuddānukhuddakāni sikkhāpadānī”ti.


pli: “cattāri pārājikāni ṭhapetvā, terasa saṅghādisese ṭhapetvā, dve aniyate ṭhapetvā, tiṁsa nissaggiye pācittiye ṭhapetvā, dvenavuti pācittiye ṭhapetvā, cattāro pāṭidesanīye ṭhapetvā, avasesāni khuddānukhuddakāni sikkhāpadānī”ti.


pli: Atha kho āyasmā mahākassapo saṅghaṁ ñāpesi—


pli: “Suṇātu me, āvuso, saṅgho.


pli: Santamhākaṁ sikkhāpadāni gihigatāni.


pli: Gihinopi jānanti—


pli: ‘idaṁ vo samaṇānaṁ sakyaputtiyānaṁ kappati, idaṁ vo na kappatī’ti.


pli: Sace mayaṁ khuddānukhuddakāni sikkhāpadāni samūhanissāma, bhavissanti vattāro—


pli: ‘dhūmakālikaṁ samaṇena gotamena sāvakānaṁ sikkhāpadaṁ paññattaṁ.


pli: Yāvimesaṁ satthā aṭṭhāsi tāvime sikkhāpadesu sikkhiṁsu.


pli: Yato imesaṁ satthā parinibbuto, na dānime sikkhāpadesu sikkhantī’ti.


pli: Yadi saṅghassa pattakallaṁ, saṅgho apaññattaṁ nappaññapeyya, paññattaṁ na samucchindeyya, yathāpaññattesu sikkhāpadesu samādāya vatteyya.


pli: Esā ñatti.


pli: Suṇātu me, āvuso, saṅgho.


pli: Saṅgho apaññattaṁ nappaññapeti, paññattaṁ na samucchindati, yathāpaññattesu sikkhāpadesu samādāya vattati.


pli: Yassāyasmato khamati apaññattassa appaññāpanā, paññattassa asamucchedo, yathāpaññattesu sikkhāpadesu samādāya vattanā, so tuṇhassa;


pli: yassa nakkhamati, so bhāseyya.


pli: Khamati saṅghassa, tasmā tuṇhī, evametaṁ dhārayāmī”ti.


pli: Atha kho therā bhikkhū āyasmantaṁ ānandaṁ etadavocuṁ—


pli: “idaṁ te, āvuso ānanda, dukkaṭaṁ, yaṁ tvaṁ bhagavantaṁ na pucchi—‘katamāni pana, bhante, khuddānukhuddakāni sikkhāpadānī’ti.


pli: Desehi taṁ dukkaṭan”ti.


pli: “Ahaṁ kho, bhante, assatiyā bhagavantaṁ na pucchiṁ—‘katamāni pana, bhante, khuddānukhuddakāni sikkhāpadānī’ti.


pli: Nāhaṁ taṁ dukkaṭaṁ passāmi, api cāyasmantānaṁ saddhāya desemi taṁ dukkaṭan”ti.


pli: “Idampi te, āvuso ānanda, dukkaṭaṁ, yaṁ tvaṁ bhagavato vassikasāṭikaṁ akkamitvā sibbesi.


pli: “Ahaṁ kho, bhante, na agāravena bhagavato vassikasāṭikaṁ akkamitvā sibbesiṁ.


pli: “Idampi te, āvuso ānanda, dukkaṭaṁ, yaṁ tvaṁ mātugāmehi bhagavato sarīraṁ paṭhamaṁ vandāpesi, tāsaṁ rodantīnaṁ bhagavato sarīraṁ assukena makkhitaṁ.


pli: “Ahaṁ kho, bhante—māyimāsaṁ vikāle ahesunti—mātugāmehi bhagavato sarīraṁ paṭhamaṁ vandāpesiṁ.


pli: “Idampi te, āvuso ānanda, dukkaṭaṁ, yaṁ tvaṁ bhagavatā oḷārike nimitte kayiramāne, oḷārike obhāse kayiramāne, na bhagavantaṁ yāci—


pli: ‘tiṭṭhatu bhagavā kappaṁ, tiṭṭhatu sugato kappaṁ, bahujanahitāya bahujanasukhāya lokānukampāya atthāya hitāya sukhāya devamanussānan’ti.


pli: “Ahaṁ kho, bhante, mārena pariyuṭṭhitacitto na bhagavantaṁ yāciṁ—


pli: “Idampi te, āvuso ānanda, dukkaṭaṁ yaṁ tvaṁ mātugāmassa tathāgatappavedite dhammavinaye pabbajjaṁ ussukkaṁ akāsi.


pli: “Ahaṁ kho, bhante, ayaṁ mahāpajāpati gotamī bhagavato mātucchā āpādikā posikā khīrassa dāyikā bhagavantaṁ janettiyā kālaṅkatāya thaññaṁ pāyesīti mātugāmassa tathāgatappavedite dhammavinaye pabbajjaṁ ussukkaṁ akāsiṁ.


pli: Tena kho pana samayena āyasmā purāṇo dakkhiṇāgirismiṁ cārikaṁ carati mahatā bhikkhusaṅghena saddhiṁ pañcamattehi bhikkhusatehi.


pli: Atha kho āyasmā purāṇo therehi bhikkhūhi dhamme ca vinaye ca saṅgīte dakkhiṇāgirismiṁ yathābhirantaṁ viharitvā yena rājagahaṁ yena veḷuvanaṁ kalandakanivāpo yena therā bhikkhū tenupasaṅkami, upasaṅkamitvā therehi bhikkhūhi saddhiṁ paṭisammoditvā ekamantaṁ nisīdi.


pli: Ekamantaṁ nisinnaṁ kho āyasmantaṁ purāṇaṁ therā bhikkhū etadavocuṁ—


pli: “therehi, āvuso purāṇa, dhammo ca vinayo ca saṅgīto.


pli: Upehi taṁ saṅgītin”ti.


pli: “Susaṅgītāvuso, therehi dhammo ca vinayo ca.


pli: Api ca yatheva mayā bhagavato sammukhā sutaṁ, sammukhā paṭiggahitaṁ, tathevāhaṁ dhāressāmī”ti.


pli: 3. Brahmadaṇḍakathā


pli: Atha kho āyasmā ānando there bhikkhū etadavoca—


pli: “bhagavā maṁ, bhante, parinibbānakāle evamāha—


pli: ‘tena hānanda, saṅgho mamaccayena channassa bhikkhuno brahmadaṇḍaṁ āṇāpetū’”ti.


pli: “Pucchi pana tvaṁ, āvuso ānanda, bhagavantaṁ—


pli: ‘katamo pana, bhante, brahmadaṇḍo’”ti?


pli: “Pucchiṁ khohaṁ, bhante, bhagavantaṁ—


pli: ‘katamo pana, bhante, brahmadaṇḍo’ti?


pli: ‘Channo, ānanda, bhikkhu yaṁ iccheyya taṁ vadeyya.


pli: Bhikkhūhi channo bhikkhu neva vattabbo, na ovaditabbo, nānusāsitabbo’”ti.


pli: “Tena hāvuso ānanda, tvaṁyeva channassa bhikkhuno brahmadaṇḍaṁ āṇāpehī”ti.


pli: “Kathāhaṁ, bhante, channassa bhikkhuno brahmadaṇḍaṁ āṇāpemi, caṇḍo so bhikkhu pharuso”ti?


pli: “Tena hāvuso ānanda, bahukehi bhikkhūhi saddhiṁ gacchāhī”ti.


pli: “Evaṁ, bhante”ti kho āyasmā ānando therānaṁ bhikkhūnaṁ paṭissutvā mahatā bhikkhusaṅghena saddhiṁ pañcamattehi bhikkhusatehi nāvāya ujjavanikāya kosambiṁ ujjavi, nāvāya paccorohitvā rañño udenassa uyyānassa avidūre aññatarasmiṁ rukkhamūle nisīdi.


pli: Tena kho pana samayena rājā udeno uyyāne paricāresi saddhiṁ orodhena.


pli: Assosi kho rañño udenassa orodho—


pli: “amhākaṁ kira ācariyo ayyo ānando uyyānassa avidūre aññatarasmiṁ rukkhamūle nisinno”ti.


pli: Atha kho rañño udenassa orodho rājānaṁ udenaṁ etadavoca—


pli: “amhākaṁ kira, deva, ācariyo ayyo ānando uyyānassa avidūre aññatarasmiṁ rukkhamūle nisinno.


pli: Icchāma mayaṁ, deva, ayyaṁ ānandaṁ passitun”ti.


pli: “Tena hi tumhe samaṇaṁ ānandaṁ passathā”ti.


pli: Atha kho rañño udenassa orodho yenāyasmā ānando tenupasaṅkami, upasaṅkamitvā āyasmantaṁ ānandaṁ abhivādetvā ekamantaṁ nisīdi.


pli: Ekamantaṁ nisinnaṁ kho rañño udenassa orodhaṁ āyasmā ānando dhammiyā kathāya sandassesi samādapesi samuttejesi sampahaṁsesi.


pli: Atha kho rañño udenassa orodho āyasmatā ānandena dhammiyā kathāya sandassito samādapito samuttejito sampahaṁsito āyasmato ānandassa pañca uttarāsaṅgasatāni pādāsi.


pli: Atha kho rañño udenassa orodho āyasmato ānandassa bhāsitaṁ abhinanditvā anumoditvā uṭṭhāyāsanā āyasmantaṁ ānandaṁ abhivādetvā padakkhiṇaṁ katvā yena rājā udeno tenupasaṅkami.


pli: Addasā kho rājā udeno orodhaṁ dūratova āgacchantaṁ.


pli: Disvāna orodhaṁ etadavoca—


pli: “api nu kho tumhe samaṇaṁ ānandaṁ passitthā”ti?


pli: “Apassimhā kho mayaṁ, deva, ayyaṁ ānandan”ti.


pli: “Api nu tumhe samaṇassa ānandassa kiñci adatthā”ti?


pli: “Adamhā kho mayaṁ, deva, ayyassa ānandassa pañca uttarāsaṅgasatānī”ti.


pli: Rājā udeno ujjhāyati khiyyati vipāceti—


pli: “kathañhi nāma samaṇo ānando tāva bahuṁ cīvaraṁ paṭiggahessati.


pli: Dussavāṇijjaṁ vā samaṇo ānando karissati, paggāhikasālaṁ vā pasāressatī”ti.


pli: Atha kho rājā udeno yenāyasmā ānando tenupasaṅkami, upasaṅkamitvā āyasmatā ānandena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho rājā udeno āyasmantaṁ ānandaṁ etadavoca—


pli: “āgamā nu khvidha, bho ānanda, amhākaṁ orodho”ti?


pli: “Āgamāsi kho te idha, mahārāja, orodho”ti.


pli: “Api pana bhoto ānandassa kiñci adāsī”ti?


pli: “Adāsi kho me, mahārāja, pañca uttarāsaṅgasatānī”ti.


pli: “Kiṁ pana bhavaṁ ānando tāva bahuṁ cīvaraṁ karissatī”ti?


pli: “Ye te, mahārāja, bhikkhū dubbalacīvarā tehi saddhiṁ saṁvibhajissāmī”ti.


pli: “Yāni kho pana, bho ānanda, porāṇakāni dubbalacīvarāni tāni kathaṁ karissathā”ti?


pli: “Tāni, mahārāja, uttarattharaṇaṁ karissāmā”ti.


pli: “Yāni pana, bho ānanda, porāṇakāni uttarattharaṇāni tāni kathaṁ karissathā”ti?


pli: “Tāni, mahārāja, bhisicchaviyo karissāmā”ti.


pli: “Yā pana, bho ānanda, porāṇakā bhisicchaviyo tā kathaṁ karissathā”ti?


pli: “Tā, mahārāja, bhūmattharaṇaṁ karissāmā”ti.


pli: “Yāni pana, bho ānanda, porāṇakāni bhūmattharaṇāni tāni kathaṁ karissathā”ti?


pli: “Tāni, mahārāja, pādapuñchaniyo karissāmā”ti.


pli: “Yā pana, bho ānanda, porāṇakā pādapuñchaniyo tā kathaṁ karissathā”ti?


pli: “Tā, mahārāja, rajoharaṇaṁ karissāmā”ti.


pli: “Yāni pana, bho ānanda, porāṇakāni rajoharaṇāni tāni kathaṁ karissathā”ti?


pli: “Tāni, mahārāja, koṭṭetvā cikkhallena madditvā paribhaṇḍaṁ limpissāmā”ti.


pli: Atha kho rājā udeno—“sabbevime samaṇā sakyaputtiyā yoniso upanenti, na kulavaṁ gamentī”ti—


pli: āyasmato ānandassa aññānipi pañca dussasatāni pādāsi.


pli: Ayañcarahi āyasmato ānandassa paṭhamaṁ cīvarabhikkhā uppajji cīvarasahassaṁ.


pli: Atha kho āyasmā ānando yena ghositārāmo tenupasaṅkami, upasaṅkamitvā paññatte āsane nisīdi.


pli: Atha kho āyasmā channo yenāyasmā ānando tenupasaṅkami, upasaṅkamitvā āyasmantaṁ ānandaṁ abhivādetvā ekamantaṁ nisīdi.


pli: Ekamantaṁ nisinnaṁ kho āyasmantaṁ channaṁ āyasmā ānando etadavoca—


pli: “saṅghena te, āvuso channa, brahmadaṇḍo āṇāpito”ti.


pli: “Katamo pana, bhante ānanda, brahmadaṇḍo āṇāpito”ti?


pli: “Tvaṁ, āvuso channa, bhikkhū yaṁ iccheyyāsi taṁ vadeyyāsi.


pli: Bhikkhūhi tvaṁ neva vattabbo, na ovaditabbo, nānusāsitabbo”ti.


pli: “Nanvāhaṁ, bhante ānanda, hato ettāvatā, yatohaṁ bhikkhūhi neva vattabbo, na ovaditabbo, nānusāsitabbo”ti tattheva mucchito papato.


pli: Atha kho āyasmā channo brahmadaṇḍena aṭṭīyamāno harāyamāno jigucchamāno eko vūpakaṭṭho appamatto ātāpī pahitatto viharanto nacirasseva—


pli: yassatthāya kulaputtā sammadeva agārasmā anagāriyaṁ pabbajanti, tadanuttaraṁ—


pli: brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā channo arahataṁ ahosi.


pli: Atha kho āyasmā channo arahattaṁ patto yenāyasmā ānando tenupasaṅkami, upasaṅkamitvā āyasmantaṁ ānandaṁ etadavoca—


pli: “paṭippassambhehi dāni me, bhante ānanda, brahmadaṇḍan”ti.


pli: “Yadaggena tayā, āvuso channa, arahattaṁ sacchikataṁ tadaggena te brahmadaṇḍo paṭippassaddho”ti.


pli: Imāya kho pana vinayasaṅgītiyā pañca bhikkhusatāni anūnāni anadhikāni ahesuṁ.


pli: Tasmā ayaṁ vinayasaṅgīti “pañcasatikā”ti vuccatīti.


pli: Pañcasatikakkhandhako ekādasamo. Imamhi khandhake vatthū tevīsati.


pli: Tassuddānaṁ


pli: Parinibbute sambuddhe,


pli: thero kassapasavhayo;


pli: Āmantayi bhikkhugaṇaṁ,


pli: saddhammamanupālako.


pli: Pāvāyaddhānamaggamhi,


pli: subhaddena paveditaṁ;


pli: Saṅgāyissāma saddhammaṁ,


pli: adhammo pure dippati.


pli: Ekenūna pañcasataṁ,


pli: ānandampi ca uccini;


pli: Dhammavinayasaṅgītiṁ,


pli: vasanto guhamuttame.


pli: Upāliṁ vinayaṁ pucchi,


pli: suttantānandapaṇḍitaṁ;


pli: Piṭakaṁ tīṇi saṅgītiṁ,


pli: akaṁsu jinasāvakā.


pli: Khuddānukhuddake nānā,


pli: yathāpaññattivattanā;


pli: Na pucchi akkamitvāna,


pli: vandāpesi na yāci ca.


pli: Pabbajjaṁ mātugāmassa,


pli: saddhāya dukkaṭāni me;


pli: Purāṇo brahmadaṇḍañca,


pli: orodho udenena saha.


pli: Tāva bahu dubbalañca,


pli: uttarattharaṇā bhisi;


pli: Bhūmattharaṇā puñchaniyo,


pli: rajo cikkhallamaddanā.


pli: Sahassacīvaraṁ uppajji,


pli: paṭhamānandasavhayo;


pli: Tajjito brahmadaṇḍena,


pli: catussaccaṁ apāpuṇi;


pli: Vasībhūtā pañcasatā,


pli: tasmā pañcasatī iti.


pli: Pañcasatikakkhandhako niṭṭhito.


pli: Theravāda Vinayapiṭaka


pli: Cūḷavagga


pli: 22. Sattasatikakkhandhaka


pli: Tena kho pana samayena vassasataparinibbute bhagavati vesālikā vajjiputtakā bhikkhū vesāliyaṁ dasa vatthūni dīpenti—


pli: kappati siṅgiloṇakappo, kappati dvaṅgulakappo, kappati gāmantarakappo, kappati āvāsakappo, kappati anumatikappo, kappati āciṇṇakappo, kappati amathitakappo, kappati jaḷogiṁ pātuṁ, kappati adasakaṁ nisīdanaṁ, kappati jātarūparajatanti.


pli: Tena kho pana samayena āyasmā yaso kākaṇḍakaputto vajjīsu cārikaṁ caramāno yena vesālī tadavasari.


pli: Tatra sudaṁ āyasmā yaso kākaṇḍakaputto vesāliyaṁ viharati mahāvane kūṭāgārasālāyaṁ.


pli: Tena kho pana samayena vesālikā vajjiputtakā bhikkhū tadahuposathe kaṁsapātiṁ udakena pūretvā majjhe bhikkhusaṅghassa ṭhapetvā āgatāgate vesālike upāsake evaṁ vadanti—


pli: “dethāvuso, saṅghassa kahāpaṇampi aḍḍhampi pādampi māsakarūpampi.


pli: Bhavissati saṅghassa parikkhārena karaṇīyan”ti.


pli: Evaṁ vutte, āyasmā yaso kākaṇḍakaputto vesālike upāsake etadavoca—


pli: “māvuso, adattha saṅghassa kahāpaṇampi aḍḍhampi pādampi māsakarūpampi.


pli: Na kappati samaṇānaṁ sakyaputtiyānaṁ jātarūparajataṁ;


pli: na sādiyanti samaṇā sakyaputtiyā jātarūparajataṁ;


pli: na paṭiggaṇhanti samaṇā sakyaputtiyā jātarūparajataṁ;


pli: nikkhittamaṇisuvaṇṇā samaṇā sakyaputtiyā apetajātarūparajatā”ti.


pli: Evampi kho vesālikā upāsakā āyasmatā yasena kākaṇḍakaputtena vuccamānā adaṁsuyeva saṅghassa kahāpaṇampi aḍḍhampi pādampi māsakarūpampi.


pli: Atha kho vesālikā vajjiputtakā bhikkhū tassā rattiyā accayena taṁ hiraññaṁ bhikkhaggena paṭivīsaṁ ṭhapetvā bhājesuṁ.


pli: Atha kho vesālikā vajjiputtakā bhikkhū āyasmantaṁ yasaṁ kākaṇḍakaputtaṁ etadavocuṁ—


pli: “eso te, āvuso yasa, hiraññassa paṭivīso”ti.


pli: “Natthi me, āvuso, hiraññassa paṭivīso, nāhaṁ hiraññaṁ sādiyāmī”ti.


pli: Atha kho vesālikā vajjiputtakā bhikkhū—


pli: “ayaṁ, āvuso, yaso kākaṇḍakaputto upāsake saddhe pasanne akkosati, paribhāsati, appasādaṁ karoti;


pli: handassa mayaṁ paṭisāraṇīyakammaṁ karomā”ti te tassa paṭisāraṇīyakammaṁ akaṁsu.


pli: Atha kho āyasmā yaso kākaṇḍakaputto vesālike vajjiputtake bhikkhū etadavoca—


pli: “bhagavatā, āvuso, paññattaṁ—


pli: ‘paṭisāraṇīyakammakatassa bhikkhuno anudūto dātabbo’ti.


pli: Detha me, āvuso, anudūtaṁ bhikkhun”ti.


pli: Atha kho vesālikā vajjiputtakā bhikkhū ekaṁ bhikkhuṁ sammannitvā āyasmato yasassa kākaṇḍakaputtassa anudūtaṁ adaṁsu.


pli: Atha kho āyasmā yaso kākaṇḍakaputto anudūtena bhikkhunā saddhiṁ vesāliṁ pavisitvā vesālike upāsake etadavoca—


pli: “ahaṁ kirāyasmante upāsake saddhe pasanne akkosāmi, paribhāsāmi, appasādaṁ karomi;


pli: yohaṁ adhammaṁ adhammoti vadāmi, dhammaṁ dhammoti vadāmi, avinayaṁ avinayoti vadāmi, vinayaṁ vinayoti vadāmi.


pli: Ekamidaṁ, āvuso, samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho, āvuso, bhagavā bhikkhū āmantesi—


pli: ‘cattārome, bhikkhave, candimasūriyānaṁ upakkilesā, yehi upakkilesehi upakkiliṭṭhā candimasūriyā na tapanti, na bhāsanti, na virocanti.


pli: Katame cattāro? Abbhaṁ, bhikkhave, candimasūriyānaṁ upakkileso, yena upakkilesena upakkiliṭṭhā candimasūriyā na tapanti, na bhāsanti na virocanti.


pli: Mahikā, bhikkhave, candimasūriyānaṁ upakkileso, yena upakkilesena upakkiliṭṭhā candimasūriyā na tapanti, na bhāsanti, na virocanti.


pli: Dhūmarajo, bhikkhave, candimasūriyānaṁ upakkileso, yena upakkilesena upakkiliṭṭhā candimasūriyā na tapanti, na bhāsanti, na virocanti.


pli: Rāhu, bhikkhave, asurindo candimasūriyānaṁ upakkileso, yena upakkilesena upakkiliṭṭhā candimasūriyā na tapanti, na bhāsanti, na virocanti.


pli: Ime kho, bhikkhave, cattāro candimasūriyānaṁ upakkilesā, yehi upakkilesehi upakkiliṭṭhā candimasūriyā na tapanti, na bhāsanti, na virocanti.


pli: Evameva kho, bhikkhave, cattārome samaṇabrāhmaṇānaṁ upakkilesā, yehi upakkilesehi upakkiliṭṭhā eke samaṇabrāhmaṇā na tapanti, na bhāsanti, na virocanti.


pli: Katame cattāro?


pli: Santi, bhikkhave, eke samaṇabrāhmaṇā suraṁ pivanti, merayaṁ pivanti, surāmerayapānā appaṭiviratā—


pli: ayaṁ, bhikkhave, paṭhamo samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti, na bhāsanti, na virocanti.


pli: Puna caparaṁ, bhikkhave, eke samaṇabrāhmaṇā methunaṁ dhammaṁ paṭisevanti, methunadhammā appaṭiviratā—


pli: ayaṁ, bhikkhave, dutiyo samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti, na bhāsanti, na virocanti.


pli: Puna caparaṁ, bhikkhave, eke samaṇabrāhmaṇā jātarūparajataṁ sādiyanti, jātarūparajatappaṭiggahaṇā appaṭiviratā—


pli: ayaṁ, bhikkhave, tatiyo samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti, na bhāsanti, na virocanti.


pli: Puna caparaṁ, bhikkhave, eke samaṇabrāhmaṇā micchājīvena jīvitaṁ kappenti;


pli: micchājīvā appaṭiviratā—


pli: ayaṁ, bhikkhave, catuttho samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti, na bhāsanti, na virocanti.


pli: Ime kho, bhikkhave, cattāro samaṇabrāhmaṇānaṁ upakkilesā, yehi upakkilesehi upakkiliṭṭhā eke samaṇabrāhmaṇā na tapanti, na bhāsanti, na virocanti’.


pli: Idamavocāvuso, bhagavā.


pli: Idaṁ vatvāna sugato athāparaṁ etadavoca satthā—


pli: ‘Rāgadosaparikliṭṭhā,


pli: eke samaṇabrāhmaṇā;


pli: Avijjānivuṭā posā,


pli: piyarūpābhinandino.


pli: Suraṁ pivanti merayaṁ,


pli: paṭisevanti methunaṁ;


pli: Rajataṁ jātarūpañca,


pli: sādiyanti aviddasū.


pli: Micchājīvena jīvanti,


pli: Ete upakkilesā vuttā,


pli: buddhenādiccabandhunā.


pli: Yehi upakkilesehi upakkiliṭṭhā,


pli: Eke samaṇabrāhmaṇā;


pli: Na tapanti na bhāsanti,


pli: Asuddhā sarajā magā.


pli: Andhakārena onaddhā,


pli: taṇhādāsā sanettikā;


pli: Vaḍḍhenti kaṭasiṁ ghoraṁ,


pli: ādiyanti punabbhavan’ti.


pli: Evaṁvādī kirāhaṁ āyasmante upāsake saddhe pasanne akkosāmi, paribhāsāmi, appasādaṁ karomi;


pli: yohaṁ adhammaṁ adhammoti vadāmi, dhammaṁ dhammoti vadāmi, avinayaṁ avinayoti vadāmi, vinayaṁ vinayoti vadāmi.


pli: Ekamidaṁ, āvuso, samayaṁ bhagavā rājagahe viharati veḷuvane kalandakanivāpe.


pli: Tena kho pana samayena rājantepure rājaparisāyaṁ sannisinnānaṁ sannipatitānaṁ ayamantarakathā udapādi—


pli: ‘kappati samaṇānaṁ sakyaputtiyānaṁ jātarūparajataṁ;


pli: sādiyanti samaṇā sakyaputtiyā jātarūparajataṁ;


pli: paṭiggaṇhanti samaṇā sakyaputtiyā jātarūparajatan’ti.


pli: Tena kho panāvuso, samayena maṇicūḷako gāmaṇī tassaṁ parisāyaṁ nisinno hoti.


pli: Atha kho, āvuso, maṇicūḷako gāmaṇī taṁ parisaṁ etadavoca—


pli: ‘mā, ayyā, evaṁ avacuttha.


pli: Na kappati samaṇānaṁ sakyaputtiyānaṁ jātarūparajataṁ;


pli: na sādiyanti samaṇā sakyaputtiyā jātarūparajataṁ;


pli: na paṭiggaṇhanti samaṇā sakyaputtiyā jātarūparajataṁ;


pli: nikkhittamaṇisuvaṇṇā samaṇā sakyaputtiyā apetajātarūparajatā’ti.


pli: Asakkhi kho, āvuso, maṇicūḷako gāmaṇī taṁ parisaṁ saññāpetuṁ.


pli: Atha kho, āvuso, maṇicūḷako gāmaṇī taṁ parisaṁ saññāpetvā yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho, āvuso, maṇicūḷako gāmaṇī bhagavantaṁ etadavoca—


pli: ‘idha, bhante, rājantepure rājaparisāyaṁ sannisinnānaṁ sannipatitānaṁ ayamantarakathā udapādi—


pli: kappati samaṇānaṁ sakyaputtiyānaṁ jātarūparajataṁ;


pli: paṭiggaṇhanti samaṇā sakyaputtiyā jātarūparajatanti.


pli: Evaṁ vutte, ahaṁ, bhante, taṁ parisaṁ etadavocaṁ—


pli: mā, ayyā, evaṁ avacuttha.


pli: nikkhittamaṇisuvaṇṇā samaṇā sakyaputtiyā apetajātarūparajatāti.


pli: Asakkhiṁ kho ahaṁ, bhante, taṁ parisaṁ saññāpetuṁ.


pli: Kaccāhaṁ, bhante, evaṁ byākaramāno vuttavādī ceva bhagavato homi, na ca bhagavantaṁ abhūtena abbhācikkhāmi, dhammassa cānudhammaṁ byākaromi, na ca koci sahadhammiko vādānuvādo gārayhaṁ ṭhānaṁ āgacchatī’ti?


pli: ‘Taggha tvaṁ, gāmaṇi, evaṁ byākaramāno vuttavādī ceva me hosi;


pli: na ca maṁ abhūtena abbhācikkhasi, dhammassa cānudhammaṁ byākarosi, na ca koci sahadhammiko vādānuvādo gārayhaṁ ṭhānaṁ āgacchati.


pli: Na hi, gāmaṇi, kappati samaṇānaṁ sakyaputtiyānaṁ jātarūparajataṁ;


pli: na sādiyanti samaṇā sakyaputtiyā jātarūparajataṁ;


pli: na paṭiggaṇhanti samaṇā sakyaputtiyā jātarūparajataṁ;


pli: nikkhittamaṇisuvaṇṇā samaṇā sakyaputtiyā apetajātarūparajatā.


pli: Yassa kho, gāmaṇi, jātarūparajataṁ kappati, pañcapi tassa kāmaguṇā kappanti.


pli: Yassa pañca kāmaguṇā kappanti ekaṁsenetaṁ, gāmaṇi, dhāreyyāsi—


pli: assamaṇadhammo asakyaputtiyadhammoti.


pli: Api cāhaṁ, gāmaṇi, evaṁ vadāmi tiṇaṁ tiṇatthikena pariyesitabbaṁ;


pli: dāru dārutthikena pariyesitabbaṁ;


pli: sakaṭaṁ sakaṭatthikena pariyesitabbaṁ;


pli: puriso purisatthikena pariyesitabbo.


pli: Na tvevāhaṁ, gāmaṇi, kenaci pariyāyena jātarūparajataṁ sāditabbaṁ pariyesitabbanti vadāmī’ti.


pli: Evaṁvādī kirāhaṁ āyasmante upāsake saddhe pasanne akkosāmi, paribhāsāmi, appasādaṁ karomi;


pli: yohaṁ adhammaṁ adhammoti vadāmi, dhammaṁ dhammoti vadāmi, avinayaṁ avinayoti vadāmi, vinayaṁ vinayoti vadāmi.


pli: Ekamidaṁ, āvuso, samayaṁ bhagavā rājagahe āyasmantaṁ upanandaṁ sakyaputtaṁ ārabbha jātarūparajataṁ paṭikkhipi, sikkhāpadañca paññapesi.


pli: yohaṁ adhammaṁ adhammoti vadāmi, dhammaṁ dhammoti vadāmi, avinayaṁ avinayoti vadāmi, vinayaṁ vinayoti vadāmī”ti.


pli: Evaṁ vutte, vesālikā upāsakā āyasmantaṁ yasaṁ kākaṇḍakaputtaṁ etadavocuṁ—


pli: “ekova, bhante, ayyo yaso kākaṇḍakaputto samaṇo sakyaputtiyo.


pli: Sabbevime assamaṇā asakyaputtiyā.


pli: Vasatu, bhante, ayyo yaso kākaṇḍakaputto vesāliyaṁ.


pli: Mayaṁ ayyassa yasassa kākaṇḍakaputtassa ussukkaṁ karissāma cīvarapiṇḍapātasenāsanagilānappaccayabhesajjaparikkhārānan”ti.


pli: Atha kho āyasmā yaso kākaṇḍakaputto vesālike upāsake saññāpetvā anudūtena bhikkhunā saddhiṁ ārāmaṁ agamāsi.


pli: Atha kho vesālikā vajjiputtakā bhikkhū anudūtaṁ bhikkhuṁ pucchiṁsu—


pli: “khamāpitāvuso, yasena kākaṇḍakaputtena vesālikā upāsakā”ti?


pli: “Upāsakehi pāpikaṁ no, āvuso, kataṁ.


pli: Ekova yaso kākaṇḍakaputto samaṇo sakyaputtiyo kato.


pli: Sabbeva mayaṁ assamaṇā asakyaputtiyā katā”ti.


pli: Atha kho vesālikā vajjiputtakā bhikkhū—


pli: “ayaṁ, āvuso, yaso kākaṇḍakaputto amhehi asammato gihīnaṁ pakāsesi;


pli: handassa mayaṁ ukkhepanīyakammaṁ karomā”ti.


pli: Te tassa ukkhepanīyakammaṁ kattukāmā sannipatiṁsu.


pli: Atha kho āyasmā yaso kākaṇḍakaputto vehāsaṁ abbhuggantvā kosambiyaṁ paccuṭṭhāsi.


pli: Atha kho āyasmā yaso kākaṇḍakaputto pāveyyakānañca avantidakkhiṇāpathakānañca bhikkhūnaṁ santike dūtaṁ pāhesi—


pli: “āgacchantu āyasmantā;


pli: imaṁ adhikaraṇaṁ ādiyissāma.


pli: Pure adhammo dippati, dhammo paṭibāhiyyati;


pli: avinayo dippati, vinayo paṭibāhiyyati;


pli: pure adhammavādino balavanto honti, dhammavādino dubbalā honti;


pli: avinayavādino balavanto honti, vinayavādino dubbalā hontī”ti.


pli: Tena kho pana samayena āyasmā sambhūto sāṇavāsī ahogaṅge pabbate paṭivasati.


pli: Atha kho āyasmā yaso kākaṇḍakaputto yena ahogaṅgo pabbato, yenāyasmā sambhūto sāṇavāsī tenupasaṅkami, upasaṅkamitvā āyasmantaṁ sambhūtaṁ sāṇavāsiṁ abhivādetvā ekamantaṁ nisīdi.


pli: Ekamantaṁ nisinno kho āyasmā yaso kākaṇḍakaputto āyasmantaṁ sambhūtaṁ sāṇavāsiṁ etadavoca—


pli: “ime, bhante, vesālikā vajjiputtakā bhikkhū vesāliyaṁ dasa vatthūni dīpenti—


pli: kappati siṅgiloṇakappo, kappati dvaṅgulakappo, kappati gāmantarakappo, kappati āvāsakappo, kappati anumatikappo, kappati āciṇṇakappo, kappati amathitakappo, kappati jaḷogiṁ pātuṁ, kappati adasakaṁ nisīdanaṁ, kappati jātarūparajatanti.


pli: Handa mayaṁ, bhante, imaṁ adhikaraṇaṁ ādiyissāma.


pli: “Evamāvuso”ti kho āyasmā sambhūto sāṇavāsī āyasmato yasassa kākaṇḍakaputtassa paccassosi.


pli: Atha kho saṭṭhimattā pāveyyakā bhikkhū—


pli: sabbe āraññikā, sabbe piṇḍapātikā, sabbe paṁsukūlikā, sabbe tecīvarikā, sabbeva arahanto—


pli: ahogaṅge pabbate sannipatiṁsu.


pli: appekacce āraññikā, appekacce piṇḍapātikā, appekacce paṁsukūlikā, appekacce tecīvarikā, sabbeva arahanto—


pli: Atha kho therānaṁ bhikkhūnaṁ mantayamānānaṁ etadahosi—


pli: “idaṁ kho adhikaraṇaṁ kakkhaḷañca, vāḷañca;


pli: kaṁ nu kho mayaṁ pakkhaṁ labheyyāma, yena mayaṁ imasmiṁ adhikaraṇe balavantatarā assāmā”ti.


pli: Tena kho pana samayena āyasmā revato soreyye paṭivasati—


pli: bahussuto āgatāgamo dhammadharo vinayadharo mātikādharo paṇḍito viyatto medhāvī lajjī kukkuccako sikkhākāmo.


pli: Atha kho therānaṁ bhikkhūnaṁ etadahosi—


pli: “ayaṁ kho āyasmā revato soreyye paṭivasati—


pli: Sace mayaṁ āyasmantaṁ revataṁ pakkhaṁ labhissāma, evaṁ mayaṁ imasmiṁ adhikaraṇe balavantatarā assāmā”ti.


pli: Assosi kho āyasmā revato—


pli: dibbāya sotadhātuyā visuddhāya atikkantamānusikāya—


pli: therānaṁ bhikkhūnaṁ mantayamānānaṁ.


pli: Sutvānassa etadahosi—


pli: “idaṁ kho adhikaraṇaṁ kakkhaḷañca vāḷañca.


pli: Na kho metaṁ patirūpaṁ yohaṁ evarūpe adhikaraṇe osakkeyyaṁ.


pli: Idāni ca pana te bhikkhū āgacchissanti.


pli: Sohaṁ tehi ākiṇṇo na phāsu gamissāmi.


pli: Yannūnāhaṁ paṭikacceva gaccheyyan”ti.


pli: Atha kho āyasmā revato soreyyā saṅkassaṁ agamāsi.


pli: Atha kho therā bhikkhū soreyyaṁ gantvā pucchiṁsu—


pli: “kahaṁ āyasmā revato”ti?


pli: Te evamāhaṁsu—


pli: “esāyasmā revato saṅkassaṁ gato”ti.


pli: Atha kho āyasmā revato saṅkassā kaṇṇakujjaṁ agamāsi.


pli: Atha kho therā bhikkhū saṅkassaṁ gantvā pucchiṁsu—


pli: “esāyasmā revato kaṇṇakujjaṁ gato”ti.


pli: Atha kho āyasmā revato kaṇṇakujjā udumbaraṁ agamāsi.


pli: Atha kho therā bhikkhū kaṇṇakujjaṁ gantvā pucchiṁsu—


pli: “esāyasmā revato udumbaraṁ gato”ti.


pli: Atha kho āyasmā revato udumbarā aggaḷapuraṁ agamāsi.


pli: Atha kho therā bhikkhū udumbaraṁ gantvā pucchiṁsu—


pli: “esāyasmā revato aggaḷapuraṁ gato”ti.


pli: Atha kho āyasmā revato aggaḷapurā sahajātiṁ agamāsi.


pli: Atha kho therā bhikkhū aggaḷapuraṁ gantvā pucchiṁsu—


pli: “esāyasmā revato sahajātiṁ gato”ti.


pli: Atha kho therā bhikkhū āyasmantaṁ revataṁ sahajātiyaṁ sambhāvesuṁ.


pli: Atha kho āyasmā sambhūto sāṇavāsī āyasmantaṁ yasaṁ kākaṇḍakaputtaṁ etadavoca—


pli: “ayaṁ, āvuso, āyasmā revato bahussuto āgatāgamo dhammadharo vinayadharo mātikādharo paṇḍito viyatto medhāvī lajjī kukkuccako sikkhākāmo.


pli: Sace mayaṁ āyasmantaṁ revataṁ pañhaṁ pucchissāma, paṭibalo āyasmā revato ekeneva pañhena sakalampi rattiṁ vītināmetuṁ.


pli: Idāni ca panāyasmā revato antevāsikaṁ sarabhāṇakaṁ bhikkhuṁ ajjhesissati.


pli: So tvaṁ tassa bhikkhuno sarabhaññapariyosāne āyasmantaṁ revataṁ upasaṅkamitvā imāni dasa vatthūni puccheyyāsī”ti.


pli: “Evaṁ, bhante”ti kho āyasmā yaso kākaṇḍakaputto āyasmato sambhūtassa sāṇavāsissa paccassosi.


pli: Atha kho āyasmā revato antevāsikaṁ sarabhāṇakaṁ bhikkhuṁ ajjhesi.


pli: Atha kho āyasmā yaso kākaṇḍakaputto tassa bhikkhuno sarabhaññapariyosāne yenāyasmā revato tenupasaṅkami, upasaṅkamitvā āyasmantaṁ revataṁ abhivādetvā ekamantaṁ nisīdi.


pli: Ekamantaṁ nisinno kho āyasmā yaso kākaṇḍakaputto āyasmantaṁ revataṁ etadavoca—


pli: “kappati, bhante, siṅgiloṇakappo”ti?


pli: “Ko so, āvuso, siṅgiloṇakappo”ti?


pli: “Kappati, bhante, siṅginā loṇaṁ pariharituṁ—


pli: yattha aloṇakaṁ bhavissati tattha paribhuñjissāmī”ti?


pli: “Nāvuso, kappatī”ti.


pli: “Kappati, bhante, dvaṅgulakappo”ti?


pli: “Ko so, āvuso, dvaṅgulakappo”ti?


pli: “Kappati, bhante, dvaṅgulāya chāyāya vītivattāya, vikāle bhojanaṁ bhuñjitun”ti?


pli: “Kappati, bhante, gāmantarakappo”ti?


pli: “Ko so, āvuso, gāmantarakappo”ti?


pli: “Kappati, bhante—idāni gāmantaraṁ gamissāmīti—bhuttāvinā pavāritena anatirittaṁ bhojanaṁ bhuñjitun”ti?


pli: “Kappati, bhante, āvāsakappo”ti?


pli: “Ko so, āvuso, āvāsakappo”ti?


pli: “Kappati, bhante, sambahulā āvāsā samānasīmā nānuposathaṁ kātun”ti?


pli: “Kappati, bhante, anumatikappo”ti?


pli: “Ko so, āvuso, anumatikappo”ti?


pli: “Kappati, bhante, vaggena saṅghena kammaṁ kātuṁ—


pli: āgate bhikkhū anumānessāmā”ti?


pli: “Kappati, bhante, āciṇṇakappo”ti?


pli: “Ko so, āvuso, āciṇṇakappo”ti?


pli: “Kappati, bhante, idaṁ me upajjhāyena ajjhāciṇṇaṁ, idaṁ me ācariyena ajjhāciṇṇaṁ, taṁ ajjhācaritun”ti?


pli: “Āciṇṇakappo kho, āvuso, ekacco kappati, ekacco na kappatī”ti.


pli: “Kappati, bhante, amathitakappo”ti?


pli: “Ko so, āvuso, amathitakappo”ti?


pli: “Kappati, bhante, yaṁ taṁ khīraṁ khīrabhāvaṁ vijahitaṁ, asampattaṁ dadhibhāvaṁ, taṁ bhuttāvinā pavāritena anatirittaṁ pātun”ti?


pli: “Nāvuso, kappatī”ti?


pli: “Kappati, bhante, jaḷogiṁ pātun”ti?


pli: “Kā sā, āvuso, jaḷogī”ti?


pli: “Kappati, bhante, yā sā surā āsutā, asampattā majjabhāvaṁ, sā pātun”ti?


pli: “Nāvuso, kappatī”ti.


pli: “Kappati, bhante, adasakaṁ nisīdanan”ti?


pli: “Kappati, bhante, jātarūparajatan”ti?


pli: “Ime, bhante, vesālikā vajjiputtakā bhikkhū vesāliyaṁ imāni dasa vatthūni dīpenti.


pli: Handa mayaṁ, bhante, imaṁ adhikaraṇaṁ ādiyissāma.


pli: Pure adhammo dippati, dhammo paṭibāhiyyati;


pli: avinayo dippati, vinayo paṭibāhiyyati;


pli: pure adhammavādino balavanto honti, dhammavādino dubbalā honti;


pli: avinayavādino balavanto honti, vinayavādino dubbalā hontī”ti.


pli: “Evamāvuso”ti kho āyasmā revato āyasmato yasassa kākaṇḍakaputtassa paccassosi.


pli: Paṭhamabhāṇavāro niṭṭhito.


pli: Assosuṁ kho vesālikā vajjiputtakā bhikkhū—


pli: “yaso kira kākaṇḍakaputto idaṁ adhikaraṇaṁ ādiyitukāmo pakkhaṁ pariyesati, labhati ca kira pakkhan”ti.


pli: Atha kho vesālikānaṁ vajjiputtakānaṁ bhikkhūnaṁ etadahosi—


pli: “idaṁ kho adhikaraṇaṁ kakkhaḷañca vāḷañca.


pli: Kaṁ nu kho mayaṁ pakkhaṁ labheyyāma, yena mayaṁ imasmiṁ adhikaraṇe balavantatarā assāmā”ti.


pli: “ayaṁ kho āyasmā revato bahussuto āgatāgamo dhammadharo vinayadharo mātikādharo paṇḍito viyatto medhāvī lajjī kukkuccako sikkhākāmo.


pli: Sace mayaṁ āyasmantaṁ revataṁ pakkhaṁ labheyyāma, evaṁ mayaṁ imasmiṁ adhikaraṇe balavantatarā assāmā”ti.


pli: Atha kho vesālikā vajjiputtakā bhikkhū pahūtaṁ sāmaṇakaṁ parikkhāraṁ paṭiyādesuṁ—


pli: pattampi, cīvarampi, nisīdanampi, sūcigharampi, kāyabandhanampi, parissāvanampi, dhammakaraṇampi.


pli: Atha kho vesālikā vajjiputtakā bhikkhū taṁ sāmaṇakaṁ parikkhāraṁ ādāya nāvāya sahajātiṁ ujjaviṁsu;


pli: nāvāya paccorohitvā aññatarasmiṁ rukkhamūle bhattavissaggaṁ karonti.


pli: Atha kho āyasmato sāḷhassa rahogatassa paṭisallīnassa evaṁ cetaso parivitakko udapādi—


pli: “ke nu kho dhammavādino—


pli: pācīnakā vā bhikkhū, pāveyyakā vā”ti?


pli: Atha kho āyasmato sāḷhassa, dhammañca vinayañca cetasā paccavekkhantassa, etadahosi—


pli: “adhammavādino pācīnakā bhikkhū, dhammavādino pāveyyakā bhikkhū”ti.


pli: Atha kho aññatarā suddhāvāsakāyikā devatā āyasmato sāḷhassa cetasā cetoparivitakkamaññāya—


pli: seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—suddhāvāsesu devesu antarahitā āyasmato sāḷhassa sammukhe pāturahosi.


pli: Atha kho sā devatā āyasmantaṁ sāḷhaṁ etadavoca—


pli: “sādhu, bhante sāḷha, adhammavādī pācīnakā bhikkhū, dhammavādī pāveyyakā bhikkhū.


pli: Tena hi, bhante sāḷha, yathādhammo tathā tiṭṭhāhī”ti.


pli: “Pubbepi cāhaṁ, devate, etarahi ca yathādhammo tathā ṭhito;


pli: api cāhaṁ na tāva diṭṭhiṁ āvi karomi, appeva nāma maṁ imasmiṁ adhikaraṇe sammanneyyā”ti.


pli: Atha kho vesālikā vajjiputtakā bhikkhū taṁ sāmaṇakaṁ parikkhāraṁ ādāya yenāyasmā revato tenupasaṅkamiṁsu, upasaṅkamitvā āyasmantaṁ revataṁ etadavocuṁ—


pli: “paṭiggaṇhātu, bhante, thero sāmaṇakaṁ parikkhāraṁ—


pli: pattampi, cīvarampi, nisīdanampi, sūcigharampi, kāyabandhanampi, parissāvanampi, dhammakaraṇampī”ti.


pli: “Alaṁ, āvuso, paripuṇṇaṁ me pattacīvaran”ti na icchi paṭiggahetuṁ.


pli: Tena kho pana samayena uttaro nāma bhikkhu vīsativasso āyasmato revatassa upaṭṭhāko hoti.


pli: Atha kho vesālikā vajjiputtakā bhikkhū yenāyasmā uttaro tenupasaṅkamiṁsu, upasaṅkamitvā āyasmantaṁ uttaraṁ etadavocuṁ—


pli: “paṭiggaṇhātu āyasmā uttaro sāmaṇakaṁ parikkhāraṁ—


pli: “Manussā kho, āvuso uttara, bhagavato sāmaṇakaṁ parikkhāraṁ upanāmenti.


pli: Sace bhagavā paṭiggaṇhāti, teneva te attamanā honti.


pli: No ce bhagavā paṭiggaṇhāti, āyasmato ānandassa upanāmenti—


pli: paṭiggaṇhātu, bhante, thero sāmaṇakaṁ parikkhāraṁ.


pli: Yathā bhagavatā paṭiggahito, evameva so bhavissatīti.


pli: Paṭiggaṇhātu āyasmā uttaro sāmaṇakaṁ parikkhāraṁ.


pli: Yathā therena paṭiggahito, evameva so bhavissatī”ti.


pli: Atha kho āyasmā uttaro vesālikehi vajjiputtehi bhikkhūhi nippīḷiyamāno ekaṁ cīvaraṁ aggahesi.


pli: “Vadeyyātha, āvuso, yena attho”ti.


pli: “Ettakaṁ āyasmā uttaro theraṁ vadetu;


pli: ettakañca, bhante, thero saṅghamajjhe vadetu—


pli: ‘puratthimesu janapadesu buddhā bhagavanto uppajjanti.


pli: Dhammavādī pācīnakā bhikkhū, adhammavādī pāveyyakā bhikkhū’”ti.


pli: “Evamāvuso”ti


pli: kho āyasmā uttaro vesālikānaṁ vajjiputtakānaṁ bhikkhūnaṁ paṭissutvā yenāyasmā revato tenupasaṅkami, upasaṅkamitvā āyasmantaṁ revataṁ etadavoca—


pli: “ettakaṁ, bhante, thero saṅghamajjhe vadetu—


pli: “Adhamme maṁ tvaṁ, bhikkhu, niyojesī”ti thero āyasmantaṁ uttaraṁ paṇāmesi.


pli: Atha kho vesālikā vajjiputtakā bhikkhū āyasmantaṁ uttaraṁ etadavocuṁ—


pli: “kiṁ, āvuso uttara, thero āhā”ti?


pli: “Pāpikaṁ no, āvuso, kataṁ.


pli: ‘Adhamme maṁ tvaṁ, bhikkhu, niyojesī’ti thero maṁ paṇāmesī”ti.


pli: “Nanu tvaṁ, āvuso, vuḍḍho vīsativassosī”ti?


pli: “Āmāvuso, api ca mayaṁ garunissayaṁ gaṇhāmā”ti.


pli: Atha kho saṅgho taṁ adhikaraṇaṁ vinicchinitukāmo sannipati.


pli: Atha kho āyasmā revato saṅghaṁ ñāpesi—


pli: “Suṇātu me, āvuso, saṅgho.


pli: Sace mayaṁ imaṁ adhikaraṇaṁ idha vūpasamessāma, siyāpi mūlādāyakā bhikkhū punakammāya ukkoṭeyyuṁ.


pli: Yadi saṅghassa pattakallaṁ, yatthevimaṁ adhikaraṇaṁ samuppannaṁ, saṅgho tatthevimaṁ adhikaraṇaṁ vūpasameyyā”ti.


pli: Atha kho therā bhikkhū vesāliṁ agamaṁsu—


pli: taṁ adhikaraṇaṁ vinicchinitukāmā.


pli: Tena kho pana samayena sabbakāmī nāma pathabyā saṅghatthero vīsavassasatiko upasampadāya, āyasmato ānandassa saddhivihāriko, vesāliyaṁ paṭivasati.


pli: Atha kho āyasmā revato āyasmantaṁ sambhūtaṁ sāṇavāsiṁ etadavoca—


pli: “ahaṁ, āvuso, yasmiṁ vihāre sabbakāmī thero viharati, taṁ vihāraṁ upagacchāmi.


pli: So tvaṁ kālasseva āyasmantaṁ sabbakāmiṁ upasaṅkamitvā imāni dasa vatthūni puccheyyāsī”ti.


pli: “Evaṁ, bhante”ti kho āyasmā sambhūto sāṇavāsī āyasmato revatassa paccassosi.


pli: Atha kho āyasmā revato, yasmiṁ vihāre sabbakāmī thero viharati, taṁ vihāraṁ upagacchi.


pli: Gabbhe āyasmato sabbakāmissa senāsanaṁ paññattaṁ hoti, gabbhappamukhe āyasmato revatassa.


pli: Atha kho āyasmā revato—


pli: “ayaṁ thero mahallako na nipajjatī”ti—


pli: na seyyaṁ kappesi.


pli: Āyasmā sabbakāmī—


pli: “ayaṁ bhikkhu āgantuko kilanto na nipajjatī”ti—


pli: Atha kho āyasmā sabbakāmī rattiyā paccūsasamayaṁ paccuṭṭhāya āyasmantaṁ revataṁ etadavoca—


pli: “katamena tvaṁ bhūmi vihārena etarahi bahulaṁ viharasī”ti?


pli: “Mettāvihārena kho ahaṁ, bhante, etarahi bahulaṁ viharāmī”ti.


pli: “Kullakavihārena kira tvaṁ bhūmi etarahi bahulaṁ viharasi.


pli: Kullakavihāro eso bhūmi yadidaṁ mettā”ti.


pli: “Pubbepi me, bhante, gihibhūtassa āciṇṇā mettā.


pli: Tenāhaṁ etarahipi mettāvihārena bahulaṁ viharāmi, api ca mayā cirappattaṁ arahattanti.


pli: Thero pana, bhante, katamena vihārena etarahi bahulaṁ viharatī”ti?


pli: “Suññatāvihārena kho ahaṁ bhūmi etarahi bahulaṁ viharāmī”ti.


pli: “Mahāpurisavihārena kira, bhante, thero etarahi bahulaṁ viharati.


pli: Mahāpurisavihāro eso, bhante, yadidaṁ suññatā”ti.


pli: “Pubbepi me bhūmi gihibhūtassa āciṇṇā suññatā.


pli: Tenāhaṁ etarahipi suññatāvihārena bahulaṁ viharāmi, api ca mayā cirappattaṁ arahattan”ti.


pli: Ayañcarahi therānaṁ bhikkhūnaṁ antarākathā vippakatā, athāyasmā sambhūto sāṇavāsī tasmiṁ anuppatto hoti.


pli: Atha kho āyasmā sambhūto sāṇavāsī yenāyasmā sabbakāmī tenupasaṅkami, upasaṅkamitvā āyasmantaṁ sabbakāmiṁ abhivādetvā ekamantaṁ nisīdi.


pli: Ekamantaṁ nisinno kho āyasmā sambhūto sāṇavāsī āyasmantaṁ sabbakāmiṁ etadavoca—


pli: “ime, bhante, vesālikā vajjiputtakā bhikkhū vesāliyaṁ dasa vatthūni dīpenti—


pli: kappati siṅgiloṇakappo, kappati dvaṅgulakappo, kappati gāmantarakappo, kappati āvāsakappo, kappati anumatikappo, kappati āciṇṇakappo, kappati amathitakappo, kappati jaḷogiṁ, pātuṁ kappati adasakaṁ nisīdanaṁ, kappati jātarūparajatanti.


pli: Therena, bhante, upajjhāyassa mūle bahudhammo ca vinayo ca pariyatto.


pli: Therassa, bhante, dhammañca vinayañca paccavekkhantassa kathaṁ hoti?


pli: Ke nu kho dhammavādino—


pli: pācīnakā vā bhikkhū, pāveyyakā vā”ti?


pli: “Tayāpi kho, āvuso, upajjhāyassa mūle bahu dhammo ca vinayo ca pariyatto.


pli: Tuyhaṁ pana, āvuso, dhammañca vinayañca paccavekkhantassa kathaṁ hoti?


pli: “Mayhaṁ kho, bhante, dhammañca vinayañca paccavekkhantassa evaṁ hoti—


pli: adhammavādī pācīnakā bhikkhū, dhammavādī pāveyyakā bhikkhūti;


pli: api cāhaṁ na tāva diṭṭhiṁ āvi karomi, appeva nāma maṁ imasmiṁ adhikaraṇe sammanneyyā”ti.


pli: “Mayhampi kho, āvuso, dhammañca vinayañca paccavekkhantassa evaṁ hoti—


pli: Atha kho saṅgho taṁ adhikaraṇaṁ vinicchinitukāmo sannipati.


pli: Tasmiṁ kho pana adhikaraṇe vinicchiyamāne anaggāni ceva bhassāni jāyanti, na cekassa bhāsitassa attho viññāyati.


pli: Atha kho āyasmā revato saṅghaṁ ñāpesi—


pli: “Suṇātu me, bhante, saṅgho.


pli: Amhākaṁ imasmiṁ adhikaraṇe vinicchiyamāne anaggāni ceva bhassāni jāyanti, na cekassa bhāsitassa attho viññāyati.


pli: Yadi saṅghassa pattakallaṁ, saṅgho imaṁ adhikaraṇaṁ ubbāhikāya vūpasameyyā”ti.


pli: Saṅgho cattāro pācīnake bhikkhū, cattāro pāveyyake bhikkhū uccini.


pli: Pācīnakānaṁ bhikkhūnaṁ—


pli: āyasmantañca sabbakāmiṁ, āyasmantañca sāḷhaṁ, āyasmantañca khujjasobhitaṁ, āyasmantañca vāsabhagāmikaṁ;


pli: pāveyyakānaṁ bhikkhūnaṁ—


pli: āyasmantañca revataṁ, āyasmantañca sambhūtaṁ sāṇavāsiṁ, āyasmantañca yasaṁ kākaṇḍakaputtaṁ, āyasmantañca sumananti.


pli: Yadi saṅghassa pattakallaṁ, saṅgho cattāro pācīnake bhikkhū, cattāro pāveyyake bhikkhū sammanneyya ubbāhikāya imaṁ adhikaraṇaṁ vūpasametuṁ.


pli: Esā ñatti.


pli: Suṇātu me, bhante, saṅgho.


pli: Saṅgho cattāro pācīnake bhikkhū, cattāro pāveyyake bhikkhū sammannati ubbāhikāya imaṁ adhikaraṇaṁ vūpasametuṁ.


pli: Yassāyasmato khamati catunnaṁ pācīnakānaṁ bhikkhūnaṁ, catunnaṁ pāveyyakānaṁ bhikkhūnaṁ sammuti, ubbāhikāya imaṁ adhikaraṇaṁ vūpasametuṁ, so tuṇhassa;


pli: yassa nakkhamati, so bhāseyya.


pli: Sammatā saṅghena cattāro pācīnakā bhikkhū, cattāro pāveyyakā bhikkhū, ubbāhikāya imaṁ adhikaraṇaṁ vūpasametuṁ.


pli: Khamati saṅghassa, tasmā tuṇhī, evametaṁ dhārayāmī”ti.


pli: Tena kho pana samayena ajito nāma bhikkhu dasavasso saṅghassa pātimokkhuddesako hoti.


pli: Atha kho saṅgho āyasmantampi ajitaṁ sammannati—


pli: therānaṁ bhikkhūnaṁ āsanapaññāpakaṁ.


pli: Atha kho therānaṁ bhikkhūnaṁ etadahosi—


pli: “kattha nu kho mayaṁ imaṁ adhikaraṇaṁ vūpasameyyāmā”ti?


pli: “ayaṁ kho vālikārāmo ramaṇīyo appasaddo appanigghoso.


pli: Yannūna mayaṁ vālikārāme imaṁ adhikaraṇaṁ vūpasameyyāmā”ti.


pli: Atha kho therā bhikkhū vālikārāmaṁ agamaṁsu—


pli: taṁ adhikaraṇaṁ vinicchinitukāmā.


pli: Atha kho āyasmā revato saṅghaṁ ñāpesi—


pli: “Suṇātu me, bhante, saṅgho.


pli: Yadi saṅghassa pattakallaṁ, ahaṁ āyasmantaṁ sabbakāmiṁ vinayaṁ puccheyyan”ti.


pli: Āyasmā sabbakāmī saṅghaṁ ñāpesi—


pli: “Suṇātu me, āvuso, saṅgho.


pli: Yadi saṅghassa pattakallaṁ, ahaṁ revatena vinayaṁ puṭṭho vissajjeyyan”ti.


pli: Atha kho āyasmā revato āyasmantaṁ sabbakāmiṁ etadavoca—


pli: “kappati, bhante, siṅgiloṇakappo”ti?


pli: “Ko so, āvuso, siṅgiloṇakappo”ti?


pli: “Kappati, bhante, siṅginā loṇaṁ pariharituṁ—


pli: yattha aloṇakaṁ bhavissati tattha paribhuñjissāmā”ti?


pli: “Nāvuso, kappatī”ti.


pli: “ Kattha paṭikkhittan”ti?


pli: “Sāvatthiyaṁ, suttavibhaṅge”ti.


pli: “Kiṁ āpajjatī”ti?


pli: “Sannidhikārakabhojane pācittiyan”ti.


pli: Idaṁ paṭhamaṁ vatthu saṅghena vinicchitaṁ.


pli: Itipidaṁ vatthu uddhammaṁ, ubbinayaṁ, apagatasatthusāsanaṁ.


pli: Idaṁ paṭhamaṁ salākaṁ nikkhipāmi”.


pli: “Kappati, bhante, dvaṅgulakappo”ti?


pli: “Ko so, āvuso, dvaṅgulakappo”ti?


pli: “Kappati, bhante, dvaṅgulāya chāyāya vītivattāya vikāle bhojanaṁ bhuñjitun”ti?


pli: “Rājagahe, suttavibhaṅge”ti.


pli: “Vikālabhojane pācittiyan”ti.


pli: “Suṇātu me, bhante, saṅgho.


pli: Idaṁ dutiyaṁ vatthu saṅghena vinicchitaṁ.


pli: Idaṁ dutiyaṁ salākaṁ nikkhipāmi”.


pli: “Kappati, bhante, gāmantarakappo”ti?


pli: “Ko so, āvuso, gāmantarakappo”ti?


pli: “Kappati, bhante—idāni gāmantaraṁ gamissāmīti—bhuttāvinā pavāritena anatirittaṁ bhojanaṁ bhuñjitun”ti?


pli: “Nāvuso, kappatī”ti.


pli: “Kattha paṭikkhittan”ti?


pli: “Sāvatthiyaṁ, suttavibhaṅge”ti.


pli: “Kiṁ āpajjatī”ti?


pli: “Anatirittabhojane pācittiyan”ti.


pli: Idaṁ tatiyaṁ vatthu saṅghena vinicchitaṁ.


pli: Itipidaṁ vatthu uddhammaṁ, ubbinayaṁ, apagatasatthusāsanaṁ.


pli: Idaṁ tatiyaṁ salākaṁ nikkhipāmi”.


pli: “Kappati, bhante, āvāsakappo”ti?


pli: “Ko so, āvuso, āvāsakappo”ti?


pli: “Kappati, bhante, sambahulā āvāsā samānasīmā nānuposathaṁ kātun”ti.


pli: “ Kattha paṭikkhittan”ti?


pli: “Rājagahe, uposathasaṁyutte”ti.


pli: “Vinayātisāre dukkaṭan”ti.


pli: “Suṇātu me, bhante, saṅgho.


pli: Idaṁ catutthaṁ vatthu saṅghena vinicchitaṁ.


pli: Idaṁ catutthaṁ salākaṁ nikkhipāmi”.


pli: “Kappati, bhante, anumatikappo”ti?


pli: “Ko so, āvuso, anumatikappo”ti?


pli: “Kappati, bhante, vaggena saṅghena kammaṁ kātuṁ—


pli: āgate bhikkhū anumānessāmā”ti?


pli: “Nāvuso, kappatī”ti.


pli: “Campeyyake, vinayavatthusmin”ti.


pli: “Kiṁ āpajjatī”ti?


pli: Idaṁ pañcamaṁ vatthu saṅghena vinicchitaṁ.


pli: Itipidaṁ vatthu uddhammaṁ, ubbinayaṁ, apagatasatthusāsanaṁ.


pli: Idaṁ pañcamaṁ salākaṁ nikkhipāmi”.


pli: “Kappati, bhante, āciṇṇakappo”ti?


pli: “Ko so, āvuso, āciṇṇakappo”ti?


pli: “Kappati, bhante—


pli: idaṁ me upajjhāyena ajjhāciṇṇaṁ, idaṁ me ācariyena ajjhāciṇṇaṁ—


pli: taṁ ajjhācaritun”ti?


pli: “Āciṇṇakappo kho, āvuso, ekacco kappati, ekacco na kappatī”ti.


pli: “Suṇātu me, bhante, saṅgho.


pli: Idaṁ chaṭṭhaṁ vatthu saṅghena vinicchitaṁ.


pli: Idaṁ chaṭṭhaṁ salākaṁ nikkhipāmi”.


pli: “Kappati, bhante, amathitakappo”ti?


pli: “Ko so, āvuso, amathitakappo”ti?


pli: “Kappati, bhante, yaṁ taṁ khīraṁ khīrabhāvaṁ vijahitaṁ, asampattaṁ dadhibhāvaṁ, taṁ bhuttāvinā pavāritena anatirittaṁ pātun”ti?


pli: “Nāvuso, kappatī”ti.


pli: “ Kattha paṭikkhittan”ti?


pli: “Sāvatthiyaṁ, suttavibhaṅge”ti.


pli: “Kiṁ āpajjatī”ti?


pli: “Anatirittabhojane pācittiyan”ti.


pli: Idaṁ sattamaṁ vatthu saṅghena vinicchitaṁ.


pli: Itipidaṁ vatthu uddhammaṁ, ubbinayaṁ, apagatasatthusāsanaṁ.


pli: Idaṁ sattamaṁ salākaṁ nikkhipāmi”.


pli: “Kappati, bhante, jaḷogiṁ pātun”ti?


pli: “Kā sā, āvuso, jaḷogī”ti?


pli: “Kappati, bhante, yā sā surā āsutā asampattā majjabhāvaṁ, sā pātun”ti?


pli: “Kosambiyaṁ, suttavibhaṅge”ti.


pli: “Kiṁ āpajjatī”ti.


pli: “Surāmerayapāne pācittiyan”ti.


pli: “Suṇātu me, bhante, saṅgho.


pli: Idaṁ aṭṭhamaṁ vatthu saṅghena vinicchitaṁ.


pli: Idaṁ aṭṭhamaṁ salākaṁ nikkhipāmi”.


pli: “Kappati, bhante, adasakaṁ nisīdanan”ti?


pli: “Nāvuso, kappatī”ti.


pli: “ Kattha paṭikkhittan”ti?


pli: “Sāvatthiyaṁ, suttavibhaṅge”ti.


pli: “Kiṁ āpajjatī”ti?


pli: “Chedanake pācittiyan”ti.


pli: Idaṁ navamaṁ vatthu saṅghena vinicchitaṁ.


pli: Itipidaṁ vatthu uddhammaṁ, ubbinayaṁ, apagatasatthusāsanaṁ.


pli: Idaṁ navamaṁ salākaṁ nikkhipāmi”.


pli: “Kappati, bhante, jātarūparajatan”ti?


pli: “ Kattha paṭikkhittan”ti.


pli: “Rājagahe, suttavibhaṅge”ti.


pli: Idaṁ dasamaṁ vatthu saṅghena vinicchitaṁ.


pli: Idaṁ dasamaṁ salākaṁ nikkhipāmi.


pli: Suṇātu me, bhante, saṅgho.


pli: Imāni dasa vatthūni saṅghena vinicchitāni.


pli: Itipimāni dasavatthūni uddhammāni, ubbinayāni, apagatasatthusāsanānī”ti.


pli: “Nihatametaṁ, āvuso, adhikaraṇaṁ, santaṁ vūpasantaṁ suvūpasantaṁ.


pli: Api ca maṁ tvaṁ, āvuso, saṅghamajjhepi imāni dasa vatthūni puccheyyāsi—tesaṁ bhikkhūnaṁ saññattiyā”ti.


pli: Atha kho āyasmā revato āyasmantaṁ sabbakāmiṁ saṅghamajjhepi imāni dasa vatthūni pucchi.


pli: Puṭṭho puṭṭho āyasmā sabbakāmī vissajjesi.


pli: Imāya kho pana vinayasaṅgītiyā satta bhikkhusatāni anūnāni anadhikāni ahesuṁ, tasmāyaṁ vinayasaṅgīti “sattasatikā”ti vuccatīti.


pli: Sattasatikakkhandhako dvādasamo. Imamhi khandhake vatthū pañcavīsati.


pli: Tassuddānaṁ


pli: Dasa vatthūni pūretvā,


pli: kammaṁ dūtena pāvisi;


pli: Cattāro puna rūpañca,


pli: kosambi ca pāveyyako.


pli: Maggo soreyyaṁ saṅkassaṁ,


pli: kaṇṇakujjaṁ udumbaraṁ;


pli: Sahajāti ca majjhesi,


pli: assosi kaṁ nu kho mayaṁ.


pli: Pattanāvāya ujjavi,


pli: rahosi upanāmayaṁ;


pli: Garu saṅgho ca vesāliṁ,


pli: mettā saṅgho ubbāhikāti.


pli: Sattasatikakkhandhako niṭṭhito.


pli: Cūḷavaggo niṭṭhito.


pli: Cūḷavaggapāḷi niṭṭhitā.


title_pli: Theravāda Vinayapiṭaka Mahāvagga

pli: Theravāda Vinayapiṭaka


pli: Mahāvagga


pli: 3. Vassūpanāyikakkhandhaka


pli: 1. Vassūpanāyikānujānana


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena bhagavatā bhikkhūnaṁ vassāvāso apaññatto hoti.


pli: Tedha bhikkhū hemantampi gimhampi vassampi cārikaṁ caranti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā hemantampi gimhampi vassampi cārikaṁ carissanti, haritāni tiṇāni sammaddantā, ekindriyaṁ jīvaṁ viheṭhentā, bahū khuddake pāṇe saṅghātaṁ āpādentā.


pli: Ime hi nāma aññatitthiyā durakkhātadhammā vassāvāsaṁ allīyissanti saṅkasāyissanti.


pli: Ime hi nāma sakuntakā rukkhaggesu kulāvakāni karitvā vassāvāsaṁ allīyissanti saṅkasāyissanti.


pli: Ime pana samaṇā sakyaputtiyā hemantampi gimhampi vassampi cārikaṁ caranti, haritāni tiṇāni sammaddantā, ekindriyaṁ jīvaṁ viheṭhentā, bahū khuddake pāṇe saṅghātaṁ āpādentā”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, vassaṁ upagantun”ti.


pli: Atha kho bhikkhūnaṁ etadahosi—


pli: “kadā nu kho vassaṁ upagantabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, vassāne vassaṁ upagantun”ti.


pli: “kati nu kho vassūpanāyikā”ti?


pli: “Dvemā, bhikkhave, vassūpanāyikā—


pli: purimikā, pacchimikā.


pli: Aparajjugatāya āsāḷhiyā purimikā upagantabbā, māsagatāya āsāḷhiyā pacchimikā upagantabbā—


pli: imā kho, bhikkhave, dve vassūpanāyikā”ti.


pli: 2. Vassānecārikāpaṭikkhepādi


pli: Tena kho pana samayena chabbaggiyā bhikkhū vassaṁ upagantvā antarāvassaṁ cārikaṁ caranti.


pli: Manussā tatheva ujjhāyanti khiyyanti vipācenti—


pli: “kathañhi nāma samaṇā sakyaputtiyā hemantampi gimhampi vassampi cārikaṁ carissanti, haritāni tiṇāni sammaddantā, ekindriyaṁ jīvaṁ viheṭhentā, bahū khuddake pāṇe saṅghātaṁ āpādentā.


pli: Ime hi nāma aññatitthiyā durakkhātadhammā vassāvāsaṁ allīyissanti saṅkasāyissanti.


pli: Ime hi nāma sakuntakā rukkhaggesu kulāvakāni karitvā vassāvāsaṁ allīyissanti saṅkasāyissanti.


pli: Ime pana samaṇā sakyaputtiyā hemantampi gimhampi vassampi cārikaṁ caranti, haritāni tiṇāni sammaddantā, ekindriyaṁ jīvaṁ viheṭhentā, bahū khuddake pāṇe saṅghātaṁ āpādentā”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū vassaṁ upagantvā antarāvassaṁ cārikaṁ carissantī”ti?


pli: Atha kho te bhikkhū bhagavato etamatthaṁ ārocesuṁ …pe…


pli: atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “na, bhikkhave, vassaṁ upagantvā purimaṁ vā temāsaṁ pacchimaṁ vā temāsaṁ avasitvā cārikā pakkamitabbā.


pli: Yo pakkameyya, āpatti dukkaṭassā”ti.


pli: Tena kho pana samayena chabbaggiyā bhikkhū na icchanti vassaṁ upagantuṁ.


pli: Bhagavato etamatthaṁ ārocesuṁ.


pli: “Na, bhikkhave, vassaṁ na upagantabbaṁ.


pli: Yo na upagaccheyya, āpatti dukkaṭassā”ti.


pli: Tena kho pana samayena chabbaggiyā bhikkhū tadahu vassūpanāyikāya vassaṁ anupagantukāmā sañcicca āvāsaṁ atikkamanti.


pli: “Na, bhikkhave, tadahu vassūpanāyikāya vassaṁ anupagantukāmena sañcicca āvāso atikkamitabbo.


pli: Yo atikkameyya, āpatti dukkaṭassā”ti.


pli: Tena kho pana samayena rājā māgadho seniyo bimbisāro vassaṁ ukkaḍḍhitukāmo bhikkhūnaṁ santike dūtaṁ pāhesi—


pli: “yadi panāyyā āgame juṇhe vassaṁ upagaccheyyun”ti.


pli: “Anujānāmi, bhikkhave, rājūnaṁ anuvattitun”ti.


pli: 3. Sattāhakaraṇīyānujānana


pli: Atha kho bhagavā rājagahe yathābhirantaṁ viharitvā yena sāvatthi tena cārikaṁ pakkāmi.


pli: Anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena kosalesu janapade udenena upāsakena saṅghaṁ uddissa vihāro kārāpito hoti.


pli: So bhikkhūnaṁ santike dūtaṁ pāhesi—


pli: “āgacchantu bhadantā, icchāmi dānañca dātuṁ, dhammañca sotuṁ, bhikkhū ca passitun”ti.


pli: Bhikkhū evamāhaṁsu—


pli: “bhagavatā, āvuso, paññattaṁ—


pli: ‘na vassaṁ upagantvā purimaṁ vā temāsaṁ pacchimaṁ vā temāsaṁ avasitvā cārikā pakkamitabbā’ti.


pli: Āgametu udeno upāsako, yāva bhikkhū vassaṁ vasanti.


pli: Vassaṁvuṭṭhā āgamissanti.


pli: Sace panassa accāyikaṁ karaṇīyaṁ, tattheva āvāsikānaṁ bhikkhūnaṁ santike vihāraṁ patiṭṭhāpetū”ti.


pli: Udeno upāsako ujjhāyati khiyyati vipāceti—


pli: “kathañhi nāma bhadantā mayā pahite na āgacchissanti.


pli: Ahañhi dāyako kārako saṅghupaṭṭhāko”ti.


pli: Assosuṁ kho bhikkhū udenassa upāsakassa ujjhāyantassa khiyyantassa vipācentassa.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, sattannaṁ sattāhakaraṇīyena pahite gantuṁ, na tveva appahite.


pli: Bhikkhussa, bhikkhuniyā, sikkhamānāya, sāmaṇerassa, sāmaṇeriyā, upāsakassa, upāsikāya—


pli: anujānāmi, bhikkhave, imesaṁ sattannaṁ sattāhakaraṇīyena pahite gantuṁ, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, upāsakena saṅghaṁ uddissa vihāro kārāpito hoti.


pli: So ce bhikkhūnaṁ santike dūtaṁ pahiṇeyya—


pli: ‘āgacchantu bhadantā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Idha pana, bhikkhave, upāsakena saṅghaṁ uddissa aḍḍhayogo kārāpito hoti …pe…


pli: pāsādo kārāpito hoti …


pli: hammiyaṁ kārāpitaṁ hoti …


pli: guhā kārāpitā hoti …


pli: pariveṇaṁ kārāpitaṁ hoti …


pli: koṭṭhako kārāpito hoti …


pli: upaṭṭhānasālā kārāpitā hoti …


pli: aggisālā kārāpitā hoti …


pli: kappiyakuṭi kārāpitā hoti …


pli: vaccakuṭi kārāpitā hoti …


pli: caṅkamo kārāpito hoti …


pli: caṅkamanasālā kārāpitā hoti …


pli: udapāno kārāpito hoti …


pli: udapānasālā kārāpitā hoti …


pli: jantāgharaṁ kārāpitaṁ hoti …


pli: jantāgharasālā kārāpitā hoti …


pli: pokkharaṇī kārāpitā hoti …


pli: maṇḍapo kārāpito hoti …


pli: ārāmo kārāpito hoti …


pli: ārāmavatthu kārāpitaṁ hoti.


pli: So ce bhikkhūnaṁ santike dūtaṁ pahiṇeyya—


pli: ‘āgacchantu bhadantā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, upāsakena sambahule bhikkhū uddissa …pe…


pli: ekaṁ bhikkhuṁ uddissa vihāro kārāpito hoti …pe…


pli: aḍḍhayogo kārāpito hoti …


pli: pāsādo kārāpito hoti …


pli: hammiyaṁ kārāpitaṁ hoti …


pli: guhā kārāpitā hoti …


pli: pariveṇaṁ kārāpitaṁ hoti …


pli: koṭṭhako kārāpito hoti …


pli: upaṭṭhānasālā kārāpitā hoti …


pli: aggisālā kārāpitā hoti …


pli: kappiyakuṭi kārāpitā hoti …


pli: vaccakuṭi kārāpitā hoti …


pli: caṅkamo kārāpito hoti …


pli: caṅkamanasālā kārāpitā hoti …


pli: udapāno kārāpito hoti …


pli: udapānasālā kārāpitā hoti …


pli: jantāgharaṁ kārāpitaṁ hoti …


pli: jantāgharasālā kārāpitā hoti …


pli: pokkharaṇī kārāpitā hoti …


pli: maṇḍapo kārāpito hoti …


pli: ārāmo kārāpito hoti …


pli: ārāmavatthu kārāpitaṁ hoti.


pli: So ce bhikkhūnaṁ santike dūtaṁ pahiṇeyya—


pli: ‘āgacchantu bhadantā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, upāsakena bhikkhunisaṅghaṁ uddissa …pe…


pli: sambahulā bhikkhuniyo uddissa …pe…


pli: ekaṁ bhikkhuniṁ uddissa …pe…


pli: sambahulā sikkhamānāyo uddissa …pe…


pli: ekaṁ sikkhamānaṁ uddissa …pe…


pli: sambahule sāmaṇere uddissa …pe…


pli: ekaṁ sāmaṇeraṁ uddissa …pe…


pli: sambahulā sāmaṇeriyo uddissa …pe…


pli: ekaṁ sāmaṇeriṁ uddissa vihāro kārāpito hoti …pe…


pli: aḍḍhayogo kārāpito hoti …


pli: pāsādo kārāpito hoti …


pli: hammiyaṁ kārāpitaṁ hoti …


pli: guhā kārāpitā hoti …


pli: pariveṇaṁ kārāpitaṁ hoti …


pli: koṭṭhako kārāpito hoti …


pli: upaṭṭhānasālā kārāpitā hoti …


pli: aggisālā kārāpitā hoti …


pli: kappiyakuṭi kārāpitā hoti …


pli: caṅkamo kārāpito hoti …


pli: caṅkamanasālā kārāpitā hoti …


pli: udapāno kārāpito hoti …


pli: udapānasālā kārāpitā hoti …


pli: pokkharaṇī kārāpitā hoti …


pli: maṇḍapo kārāpito hoti …


pli: ārāmo kārāpito hoti …


pli: ārāmavatthu kārāpitaṁ hoti.


pli: So ce bhikkhūnaṁ santike dūtaṁ pahiṇeyya—


pli: ‘āgacchantu bhadantā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, upāsakena attano atthāya nivesanaṁ kārāpitaṁ hoti …pe…


pli: sayanigharaṁ kārāpitaṁ hoti …


pli: udosito kārāpito hoti …


pli: aṭṭo kārāpito hoti …


pli: māḷo kārāpito hoti …


pli: āpaṇo kārāpito hoti …


pli: āpaṇasālā kārāpitā hoti …


pli: pāsādo kārāpito hoti …


pli: hammiyaṁ kārāpitaṁ hoti …


pli: guhā kārāpitā hoti …


pli: pariveṇaṁ kārāpitaṁ hoti …


pli: koṭṭhako kārāpito hoti …


pli: upaṭṭhānasālā kārāpitā hoti …


pli: aggisālā kārāpitā hoti …


pli: rasavatī kārāpitā hoti …


pli: caṅkamo kārāpito hoti …


pli: caṅkamanasālā kārāpitā hoti …


pli: udapāno kārāpito hoti …


pli: udapānasālā kārāpitā hoti …


pli: pokkharaṇī kārāpitā hoti …


pli: maṇḍapo kārāpito hoti …


pli: ārāmo kārāpito hoti …


pli: ārāmavatthu kārāpitaṁ hoti …


pli: puttassa vā vāreyyaṁ hoti …


pli: dhītuyā vā vāreyyaṁ hoti …


pli: gilāno vā hoti …


pli: abhiññātaṁ vā suttantaṁ bhaṇati.


pli: So ce bhikkhūnaṁ santike dūtaṁ pahiṇeyya—


pli: ‘āgacchantu bhadantā, imaṁ suttantaṁ pariyāpuṇissanti, purāyaṁ suttanto palujjatī’ti.


pli: Aññataraṁ vā panassa kiccaṁ hoti—karaṇīyaṁ vā, so ce bhikkhūnaṁ santike dūtaṁ pahiṇeyya—


pli: ‘āgacchantu bhadantā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, upāsikāya saṅghaṁ uddissa vihāro kārāpito hoti.


pli: Sā ce bhikkhūnaṁ santike dūtaṁ pahiṇeyya—


pli: ‘āgacchantu ayyā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Idha pana, bhikkhave, upāsikāya saṅghaṁ uddissa aḍḍhayogo kārāpito hoti …pe…


pli: pāsādo kārāpito hoti …


pli: hammiyaṁ kārāpitaṁ hoti …


pli: guhā kārāpitā hoti …


pli: pariveṇaṁ kārāpitaṁ hoti …


pli: koṭṭhako kārāpito hoti …


pli: upaṭṭhānasālā kārāpitā hoti …


pli: aggisālā kārāpitā hoti …


pli: kappiyakuṭi kārāpitā hoti …


pli: vaccakuṭi kārāpitā hoti …


pli: caṅkamo kārāpito hoti …


pli: caṅkamanasālā kārāpitā hoti …


pli: udapāno kārāpito hoti …


pli: udapānasālā kārāpitā hoti …


pli: jantāgharaṁ kārāpitaṁ hoti …


pli: jantāgharasālā kārāpitā hoti …


pli: pokkharaṇī kārāpitā hoti …


pli: maṇḍapo kārāpito hoti …


pli: ārāmo kārāpito hoti …


pli: ārāmavatthu kārāpitaṁ hoti.


pli: Sā ce bhikkhūnaṁ santike dūtaṁ pahiṇeyya—


pli: ‘āgacchantu ayyā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, upāsikāya sambahule bhikkhū uddissa …pe…


pli: ekaṁ bhikkhuṁ uddissa …pe…


pli: bhikkhunisaṅghaṁ uddissa …pe…


pli: sambahulā bhikkhuniyo uddissa …pe…


pli: ekaṁ bhikkhuniṁ uddissa …pe…


pli: sambahulā sikkhamānāyo uddissa …pe…


pli: ekaṁ sikkhamānaṁ uddissa …pe…


pli: sambahule sāmaṇere uddissa …pe…


pli: ekaṁ sāmaṇeraṁ uddissa …pe…


pli: sambahulā sāmaṇeriyo uddissa …pe…


pli: ekaṁ sāmaṇeriṁ uddissa …pe….


pli: Idha pana, bhikkhave, upāsikāya attano atthāya nivesanaṁ kārāpitaṁ hoti …pe…


pli: sayanigharaṁ kārāpitaṁ hoti …


pli: udosito kārāpito hoti …


pli: aṭṭo kārāpito hoti …


pli: māḷo kārāpito hoti …


pli: āpaṇo kārāpito hoti …


pli: āpaṇasālā kārāpitā hoti …


pli: pāsādo kārāpito hoti …


pli: hammiyaṁ kārāpitaṁ hoti …


pli: guhā kārāpitā hoti …


pli: pariveṇaṁ kārāpitaṁ hoti …


pli: koṭṭhako kārāpito hoti …


pli: upaṭṭhānasālā kārāpitā hoti …


pli: aggisālā kārāpitā hoti …


pli: rasavatī kārāpitā hoti …


pli: caṅkamo kārāpito hoti …


pli: caṅkamanasālā kārāpitā hoti …


pli: udapāno kārāpito hoti …


pli: udapānasālā kārāpitā hoti …


pli: pokkharaṇī kārāpitā hoti …


pli: maṇḍapo kārāpito hoti …


pli: ārāmo kārāpito hoti …


pli: ārāmavatthu kārāpitaṁ hoti …


pli: puttassa vā vāreyyaṁ hoti …


pli: dhītuyā vā vāreyyaṁ hoti …


pli: gilānā vā hoti …


pli: abhiññātaṁ vā suttantaṁ bhaṇati.


pli: Sā ce bhikkhūnaṁ santike dūtaṁ pahiṇeyya—


pli: ‘āgacchantu ayyā, imaṁ suttantaṁ pariyāpuṇissanti, purāyaṁ suttanto palujjatī’ti.


pli: Aññataraṁ vā panassā kiccaṁ hoti karaṇīyaṁ vā, sā ce bhikkhūnaṁ santike dūtaṁ pahiṇeyya—


pli: ‘āgacchantu ayyā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, bhikkhunā saṅghaṁ uddissa …pe…


pli: bhikkhuniyā saṅghaṁ uddissa …


pli: sikkhamānāya saṅghaṁ uddissa …


pli: sāmaṇerena saṅghaṁ uddissa …


pli: sāmaṇeriyā saṅghaṁ uddissa …


pli: sambahule bhikkhū uddissa …


pli: ekaṁ bhikkhuṁ uddissa …


pli: bhikkhunisaṅghaṁ uddissa …


pli: sambahulā bhikkhuniyo uddissa …


pli: ekaṁ bhikkhuniṁ uddissa …


pli: sambahulā sikkhamānāyo uddissa …


pli: ekaṁ sikkhamānaṁ uddissa …


pli: sambahule sāmaṇere uddissa …


pli: ekaṁ sāmaṇeraṁ uddissa …


pli: sambahulā sāmaṇeriyo uddissa …


pli: ekaṁ sāmaṇeriṁ uddissa …


pli: attano atthāya vihāro kārāpito hoti …pe…


pli: aḍḍhayogo kārāpito hoti …


pli: pāsādo kārāpito hoti …


pli: hammiyaṁ kārāpitaṁ hoti …


pli: guhā kārāpitā hoti …


pli: pariveṇaṁ kārāpitaṁ hoti …


pli: koṭṭhako kārāpito hoti …


pli: upaṭṭhānasālā kārāpitā hoti …


pli: aggisālā kārāpitā hoti …


pli: kappiyakuṭi kārāpitā hoti …


pli: caṅkamo kārāpito hoti …


pli: caṅkamanasālā kārāpitā hoti …


pli: udapāno kārāpito hoti …


pli: udapānasālā kārāpitā hoti …


pli: pokkharaṇī kārāpitā hoti …


pli: maṇḍapo kārāpito hoti …


pli: ārāmo kārāpito hoti …


pli: ārāmavatthu kārāpitaṁ hoti.


pli: Sā ce bhikkhūnaṁ santike dūtaṁ pahiṇeyya …


pli: ‘āgacchantu ayyā, icchāmi dānañca dātuṁ, dhammañca sotuṁ, bhikkhū ca passitun’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo”ti.


pli: 4. Pañcannaṁappahitepianujānana


pli: Tena kho pana samayena aññataro bhikkhu gilāno hoti.


pli: So bhikkhūnaṁ santike dūtaṁ pāhesi—


pli: “ahañhi gilāno, āgacchantu bhikkhū, icchāmi bhikkhūnaṁ āgatan”ti.


pli: Bhagavato etamatthaṁ ārocesuṁ.


pli: “Anujānāmi, bhikkhave, pañcannaṁ sattāhakaraṇīyena appahitepi gantuṁ, pageva pahite.


pli: Bhikkhussa, bhikkhuniyā, sikkhamānāya, sāmaṇerassa, sāmaṇeriyā—


pli: anujānāmi, bhikkhave, imesaṁ pañcannaṁ sattāhakaraṇīyena appahitepi gantuṁ, pageva pahite.


pli: Sattāhaṁ sannivatto kātabbo.


pli: Idha pana, bhikkhave, bhikkhu gilāno hoti.


pli: So ce bhikkhūnaṁ santike dūtaṁ pahiṇeyya—


pli: ‘ahañhi gilāno, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘gilānabhattaṁ vā pariyesissāmi, gilānupaṭṭhākabhattaṁ vā pariyesissāmi, gilānabhesajjaṁ vā pariyesissāmi, pucchissāmi vā, upaṭṭhahissāmi vā’ti.


pli: Idha pana, bhikkhave, bhikkhussa anabhirati uppannā hoti.


pli: ‘anabhirati me uppannā, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘anabhirataṁ vūpakāsessāmi vā, vūpakāsāpessāmi vā, dhammakathaṁ vāssa karissāmī’ti.


pli: Idha pana, bhikkhave, bhikkhussa kukkuccaṁ uppannaṁ hoti.


pli: ‘kukkuccaṁ me uppannaṁ, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘kukkuccaṁ vinodessāmi vā, vinodāpessāmi vā, dhammakathaṁ vāssa karissāmī’ti.


pli: Idha pana, bhikkhave, bhikkhussa diṭṭhigataṁ uppannaṁ hoti.


pli: ‘diṭṭhigataṁ me uppannaṁ, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘diṭṭhigataṁ vivecessāmi vā, vivecāpessāmi vā, dhammakathaṁ vāssa karissāmī’ti.


pli: Idha pana, bhikkhave, bhikkhu garudhammaṁ ajjhāpanno hoti parivāsāraho.


pli: ‘ahañhi garudhammaṁ ajjhāpanno parivāsāraho, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘parivāsadānaṁ ussukkaṁ karissāmi vā, anussāvessāmi vā, gaṇapūrako vā bhavissāmī’ti.


pli: Sattāhaṁ sannivatto kātabbo.


pli: Idha pana, bhikkhave, bhikkhu mūlāyapaṭikassanāraho hoti.


pli: So ce bhikkhūnaṁ santike dūtaṁ pahiṇeyya—


pli: ‘ahañhi mūlāyapaṭikassanāraho, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘mūlāya paṭikassanaṁ ussukkaṁ karissāmi vā, anussāvessāmi vā, gaṇapūrako vā bhavissāmī’ti.


pli: Idha pana, bhikkhave, bhikkhu mānattāraho hoti.


pli: ‘ahañhi mānattāraho, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘mānattadānaṁ ussukkaṁ karissāmi vā, anussāvessāmi vā, gaṇapūrako vā bhavissāmī’ti.


pli: Idha pana, bhikkhave, bhikkhu abbhānāraho hoti.


pli: ‘ahañhi abbhānāraho, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘abbhānaṁ ussukkaṁ karissāmi vā, anussāvessāmi vā, gaṇapūrako vā bhavissāmī’ti.


pli: Idha pana, bhikkhave, bhikkhussa saṅgho kammaṁ kattukāmo hoti tajjanīyaṁ vā, niyassaṁ vā, pabbājanīyaṁ vā, paṭisāraṇīyaṁ vā, ukkhepanīyaṁ vā.


pli: ‘saṅgho me kammaṁ kattukāmo, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘kinti nu kho saṅgho kammaṁ na kareyya, lahukāya vā pariṇāmeyyā’ti.


pli: Kataṁ vā panassa hoti saṅghena kammaṁ tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā.


pli: ‘saṅgho me kammaṁ akāsi, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘kinti nu kho sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyā’ti.


pli: Sattāhaṁ sannivatto kātabbo.


pli: Idha pana, bhikkhave, bhikkhunī gilānā hoti.


pli: Sā ce bhikkhūnaṁ santike dūtaṁ pahiṇeyya—


pli: ‘ahañhi gilānā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘gilānabhattaṁ vā pariyesissāmi, gilānupaṭṭhākabhattaṁ vā pariyesissāmi, gilānabhesajjaṁ vā pariyesissāmi, pucchissāmi vā, upaṭṭhahissāmi vā’ti.


pli: Idha pana, bhikkhave, bhikkhuniyā anabhirati uppannā hoti.


pli: ‘anabhirati me uppannā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘anabhirataṁ vūpakāsessāmi vā, vūpakāsāpessāmi vā, dhammakathaṁ vāssā karissāmī’ti.


pli: Idha pana, bhikkhave, bhikkhuniyā kukkuccaṁ uppannaṁ hoti.


pli: ‘kukkuccaṁ me uppannaṁ, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘kukkuccaṁ vinodessāmi vā, vinodāpessāmi vā, dhammakathaṁ vāssā karissāmī’ti.


pli: Idha pana, bhikkhave, bhikkhuniyā diṭṭhigataṁ uppannaṁ hoti.


pli: ‘diṭṭhigataṁ me uppannaṁ, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘diṭṭhigataṁ vivecessāmi vā, vivecāpessāmi vā, dhammakathaṁ vāssā karissāmī’ti.


pli: Idha pana, bhikkhave, bhikkhunī garudhammaṁ ajjhāpannā hoti mānattārahā.


pli: ‘ahañhi garudhammaṁ ajjhāpannā mānattārahā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘mānattadānaṁ ussukkaṁ karissāmī’ti.


pli: Sattāhaṁ sannivatto kātabbo.


pli: Idha pana, bhikkhave, bhikkhunī mūlāya paṭikassanārahā hoti.


pli: Sā ce bhikkhūnaṁ santike dūtaṁ pahiṇeyya—


pli: ‘ahañhi mūlāya paṭikassanārahā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘mūlāya paṭikassanaṁ ussukkaṁ karissāmī’ti.


pli: Idha pana, bhikkhave, bhikkhunī abbhānārahā hoti.


pli: ‘ahañhi abbhānārahā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘abbhānaṁ ussukkaṁ karissāmī’ti.


pli: Idha pana, bhikkhave, bhikkhuniyā saṅgho kammaṁ kattukāmo hoti—


pli: tajjanīyaṁ vā, niyassaṁ vā, pabbājanīyaṁ vā, paṭisāraṇīyaṁ vā, ukkhepanīyaṁ vā.


pli: ‘saṅgho me kammaṁ kattukāmo, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘kinti nu kho saṅgho kammaṁ na kareyya, lahukāya vā pariṇāmeyyā’ti.


pli: Kataṁ vā panassā hoti saṅghena kammaṁ—


pli: ‘saṅgho me kammaṁ akāsi, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘kinti nu kho sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyā’ti.


pli: Idha pana, bhikkhave, sikkhamānā gilānā hoti.


pli: ‘ahañhi gilānā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘gilānabhattaṁ vā pariyesissāmi, gilānupaṭṭhākabhattaṁ vā pariyesissāmi, gilānabhesajjaṁ vā pariyesissāmi, pucchissāmi vā, upaṭṭhahissāmi vā’ti.


pli: Sattāhaṁ sannivatto kātabbo.


pli: Idha pana, bhikkhave, sikkhamānāya anabhirati uppannā hoti …pe…


pli: sikkhamānāya kukkuccaṁ uppannaṁ hoti …


pli: sikkhamānāya diṭṭhigataṁ uppannaṁ hoti …


pli: sikkhamānāya sikkhā kupitā hoti.


pli: Sā ce bhikkhūnaṁ santike dūtaṁ pahiṇeyya—


pli: ‘sikkhā me kupitā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘sikkhāsamādānaṁ ussukkaṁ karissāmī’ti.


pli: Idha pana, bhikkhave, sikkhamānā upasampajjitukāmā hoti.


pli: ‘ahañhi upasampajjitukāmā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘upasampadaṁ ussukkaṁ karissāmi vā, anussāvessāmi vā, gaṇapūrako vā bhavissāmī’ti.


pli: Idha pana, bhikkhave, sāmaṇero gilāno hoti.


pli: So ce bhikkhūnaṁ santike dūtaṁ pahiṇeyya—


pli: ‘ahañhi gilāno, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: Idha pana, bhikkhave, sāmaṇerassa anabhirati uppannā hoti …pe…


pli: sāmaṇerassa kukkuccaṁ uppannaṁ hoti …


pli: sāmaṇerassa diṭṭhigataṁ uppannaṁ hoti …


pli: sāmaṇero vassaṁ pucchitukāmo hoti.


pli: ‘ahañhi vassaṁ pucchitukāmo, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘pucchissāmi vā, ācikkhissāmi vā’ti.


pli: Sattāhaṁ sannivatto kātabbo.


pli: Idha pana, bhikkhave, sāmaṇero upasampajjitukāmo hoti.


pli: ‘ahañhi upasampajjitukāmo, āgacchantu bhikkhū, icchāmi bhikkhūnaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: Idha pana, bhikkhave, sāmaṇerī gilānā hoti.


pli: Sā ce bhikkhūnaṁ santike dūtaṁ pahiṇeyya—


pli: ‘ahañhi gilānā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘gilānabhattaṁ vā pariyesissāmi, gilānupaṭṭhākabhattaṁ vā pariyesissāmi, gilānabhesajjaṁ vā pariyesissāmi, pucchissāmi vā, upaṭṭhahissāmi vā’ti.


pli: Idha pana, bhikkhave, sāmaṇeriyā anabhirati uppannā hoti …pe…


pli: sāmaṇeriyā kukkuccaṁ uppannaṁ hoti …


pli: sāmaṇeriyā diṭṭhigataṁ uppannaṁ hoti …


pli: sāmaṇerī vassaṁ pucchitukāmā hoti.


pli: ‘ahañhi vassaṁ pucchitukāmā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: Idha pana, bhikkhave, sāmaṇerī sikkhaṁ samādiyitukāmā hoti.


pli: ‘ahañhi sikkhaṁ samādiyitukāmā, āgacchantu ayyā, icchāmi ayyānaṁ āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘sikkhāsamādānaṁ ussukkaṁ karissāmī’ti.


pli: Sattāhaṁ sannivatto kātabbo”ti.


pli: 5. Sattannaṁappahitepianujānana


pli: Tena kho pana samayena aññatarassa bhikkhuno mātā gilānā hoti.


pli: Sā puttassa santike dūtaṁ pāhesi—


pli: “ahañhi gilānā, āgacchatu me putto, icchāmi puttassa āgatan”ti.


pli: Atha kho tassa bhikkhuno etadahosi—


pli: “bhagavatā paññattaṁ—


pli: ‘sattannaṁ sattāhakaraṇīyena pahite gantuṁ, na tveva appahite;


pli: pañcannaṁ sattāhakaraṇīyena appahitepi gantuṁ, pageva pahite’ti.


pli: Ayañca me mātā gilānā, sā ca anupāsikā, kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, sattannaṁ sattāhakaraṇīyena appahitepi gantuṁ, pageva pahite.


pli: Bhikkhussa, bhikkhuniyā, sikkhamānāya, sāmaṇerassa, sāmaṇeriyā, mātuyā ca pitussa ca—


pli: anujānāmi, bhikkhave, imesaṁ sattannaṁ sattāhakaraṇīyena appahitepi gantuṁ, pageva pahite.


pli: Sattāhaṁ sannivatto kātabbo.


pli: Idha pana, bhikkhave, bhikkhussa mātā gilānā hoti.


pli: Sā ce puttassa santike dūtaṁ pahiṇeyya—


pli: ‘ahañhi gilānā, āgacchatu me putto, icchāmi puttassa āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: ‘gilānabhattaṁ vā pariyesissāmi, gilānupaṭṭhākabhattaṁ vā pariyesissāmi, gilānabhesajjaṁ vā pariyesissāmi, pucchissāmi vā, upaṭṭhahissāmi vā’ti.


pli: Idha pana, bhikkhave, bhikkhussa pitā gilāno hoti.


pli: So ce puttassa santike dūtaṁ pahiṇeyya—


pli: ‘ahañhi gilāno, āgacchatu me putto, icchāmi puttassa āgatan’ti, gantabbaṁ, bhikkhave, sattāhakaraṇīyena, appahitepi, pageva pahite—


pli: 6. Pahiteyevaanujānana


pli: Idha pana, bhikkhave, bhikkhussa bhātā gilāno hoti.


pli: So ce bhātuno santike dūtaṁ pahiṇeyya—


pli: ‘ahañhi gilāno, āgacchatu me bhātā, icchāmi bhātuno āgatan’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Idha pana, bhikkhave, bhikkhussa bhaginī gilānā hoti.


pli: Sā ce bhātuno santike dūtaṁ pahiṇeyya—


pli: ‘ahañhi gilānā, āgacchatu me bhātā, icchāmi bhātuno āgatan’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Idha pana, bhikkhave, bhikkhussa ñātako gilāno hoti.


pli: So ce bhikkhussa santike dūtaṁ pahiṇeyya—


pli: ‘ahañhi gilāno, āgacchatu bhadanto, icchāmi bhadantassa āgatan’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo.


pli: Idha pana, bhikkhave, bhikkhugatiko gilāno hoti.


pli: So ce bhikkhūnaṁ santike dūtaṁ pahiṇeyya—


pli: ‘ahañhi gilāno, āgacchantu bhadantā, icchāmi bhadantānaṁ āgatan’ti, gantabbaṁ, bhikkhave, sattāhakaraṇīyena, pahite, na tveva appahite.


pli: Sattāhaṁ sannivatto kātabbo”ti.


pli: Tena kho pana samayena saṅghassa vihāro undriyati.


pli: Aññatarena upāsakena araññe bhaṇḍaṁ chedāpitaṁ hoti.


pli: So bhikkhūnaṁ santike dūtaṁ pāhesi—


pli: “sace bhadantā taṁ bhaṇḍaṁ āvahāpeyyuṁ, dajjāhaṁ taṁ bhaṇḍan”ti.


pli: Bhagavato etamatthaṁ ārocesuṁ.


pli: “Anujānāmi, bhikkhave, saṅghakaraṇīyena gantuṁ.


pli: Vassāvāsabhāṇavāro niṭṭhito.


pli: 7. Antarāyeanāpattivassacchedavāra


pli: Tena kho pana samayena kosalesu janapade aññatarasmiṁ āvāse vassūpagatā bhikkhū vāḷehi ubbāḷhā honti.


pli: Gaṇhiṁsupi paripātiṁsupi.


pli: “Idha pana, bhikkhave, vassūpagatā bhikkhū vāḷehi ubbāḷhā honti.


pli: Gaṇhantipi paripātentipi.


pli: Eseva antarāyoti pakkamitabbaṁ.


pli: Anāpatti vassacchedassa.


pli: Idha pana, bhikkhave, vassūpagatā bhikkhū sarīsapehi ubbāḷhā honti.


pli: Ḍaṁsantipi paripātentipi.


pli: Idha pana, bhikkhave, vassūpagatā bhikkhū corehi ubbāḷhā honti.


pli: Vilumpantipi ākoṭentipi.


pli: Idha pana, bhikkhave, vassūpagatā bhikkhū pisācehi ubbāḷhā honti.


pli: Āvisantipi hanantipi.


pli: Idha pana, bhikkhave, vassūpagatānaṁ bhikkhūnaṁ gāmo agginā daḍḍho hoti.


pli: Bhikkhū piṇḍakena kilamanti.


pli: Idha pana, bhikkhave, vassūpagatānaṁ bhikkhūnaṁ senāsanaṁ agginā daḍḍhaṁ hoti.


pli: Bhikkhū senāsanena kilamanti.


pli: Idha pana, bhikkhave, vassūpagatānaṁ bhikkhūnaṁ gāmo udakena vūḷho hoti.


pli: Idha pana, bhikkhave, vassūpagatānaṁ bhikkhūnaṁ senāsanaṁ udakena vūḷhaṁ hoti.


pli: Anāpatti vassacchedassā”ti.


pli: Tena kho pana samayena aññatarasmiṁ āvāse vassūpagatānaṁ bhikkhūnaṁ gāmo corehi vuṭṭhāsi.


pli: Bhagavato etamatthaṁ ārocesuṁ.


pli: “Anujānāmi, bhikkhave, yena gāmo tena gantun”ti.


pli: Gāmo dvedhā bhijjittha.


pli: “Anujānāmi, bhikkhave, yena bahutarā tena gantun”ti.


pli: Bahutarā assaddhā honti appasannā.


pli: “Anujānāmi, bhikkhave, yena saddhā pasannā tena gantun”ti.


pli: Tena kho pana samayena kosalesu janapade aññatarasmiṁ āvāse vassūpagatā bhikkhū na labhiṁsu lūkhassa vā paṇītassa vā bhojanassa yāvadatthaṁ pāripūriṁ.


pli: “Idha pana, bhikkhave, vassūpagatā bhikkhū na labhanti lūkhassa vā paṇītassa vā bhojanassa yāvadatthaṁ pāripūriṁ.


pli: Eseva antarāyoti pakkamitabbaṁ.


pli: Anāpatti vassacchedassa.


pli: Idha pana, bhikkhave, vassūpagatā bhikkhū labhanti lūkhassa vā paṇītassa vā bhojanassa yāvadatthaṁ pāripūriṁ, na labhanti sappāyāni bhojanāni.


pli: Idha pana, bhikkhave, vassūpagatā bhikkhū labhanti lūkhassa vā paṇītassa vā bhojanassa yāvadatthaṁ pāripūriṁ, labhanti sappāyāni bhojanāni, na labhanti sappāyāni bhesajjāni.


pli: Idha pana, bhikkhave, vassūpagatā bhikkhū labhanti lūkhassa vā paṇītassa vā bhojanassa yāvadatthaṁ pāripūriṁ, labhanti sappāyāni bhojanāni, labhanti sappāyāni bhesajjāni, na labhanti patirūpaṁ upaṭṭhākaṁ.


pli: Idha pana, bhikkhave, vassūpagataṁ bhikkhuṁ itthī nimanteti—


pli: ‘ehi, bhante, hiraññaṁ vā te demi, suvaṇṇaṁ vā te demi, khettaṁ vā te demi, vatthuṁ vā te demi, gāvuṁ vā te demi, gāviṁ vā te demi, dāsaṁ vā te demi, dāsiṁ vā te demi, dhītaraṁ vā te demi bhariyatthāya, ahaṁ vā te bhariyā homi, aññaṁ vā te bhariyaṁ ānemī’ti.


pli: Tatra ce bhikkhuno evaṁ hoti—


pli: ‘lahuparivattaṁ kho cittaṁ vuttaṁ bhagavatā, siyāpi me brahmacariyassa antarāyo’ti, pakkamitabbaṁ.


pli: Idha pana, bhikkhave, vassūpagataṁ bhikkhuṁ vesī nimanteti …pe…


pli: thullakumārī nimanteti …


pli: paṇḍako nimanteti …


pli: ñātakā nimantenti …


pli: rājāno nimantenti …


pli: corā nimantenti …


pli: dhuttā nimantenti—


pli: ‘ehi, bhante, hiraññaṁ vā te dema, suvaṇṇaṁ vā te dema, khettaṁ vā te dema, vatthuṁ vā te dema, gāvuṁ vā te dema, gāviṁ vā te dema, dāsaṁ vā te dema, dāsiṁ vā te dema, dhītaraṁ vā te dema bhariyatthāya, aññaṁ vā te bhariyaṁ ānemā’ti.


pli: Idha pana, bhikkhave, vassūpagato bhikkhu assāmikaṁ nidhiṁ passati.


pli: Anāpatti vassacchedassa.


pli: 8. Saṅghabhedeanāpattivassacchedavāra


pli: Idha pana, bhikkhave, vassūpagato bhikkhu passati sambahule bhikkhū saṅghabhedāya parakkamante.


pli: ‘garuko kho saṅghabhedo vutto bhagavatā;


pli: mā mayi sammukhībhūte saṅgho bhijjī’ti, pakkamitabbaṁ.


pli: Idha pana, bhikkhave, vassūpagato bhikkhu suṇāti—


pli: ‘asukasmiṁ kira āvāse sambahulā bhikkhū saṅghabhedāya parakkamantī’ti.


pli: Tatra ce bhikkhuno evaṁ hoti—


pli: ‘te kho me bhikkhū mittā.


pli: Tyāhaṁ vakkhāmi “garuko kho, āvuso, saṅghabhedo vutto bhagavatā;


pli: māyasmantānaṁ saṅghabhedo ruccitthā”ti.


pli: Karissanti me vacanaṁ, sussūsissanti, sotaṁ odahissantī’ti, pakkamitabbaṁ.


pli: ‘te kho me bhikkhū na mittā;


pli: api ca ye tesaṁ mittā, te me mittā.


pli: Tyāhaṁ vakkhāmi.


pli: Te vuttā te vakkhanti “garuko kho, āvuso, saṅghabhedo vutto bhagavatā;


pli: Karissanti tesaṁ vacanaṁ, sussūsissanti, sotaṁ odahissantī’ti, pakkamitabbaṁ.


pli: Anāpatti vassacchedassa.


pli: ‘asukasmiṁ kira āvāse sambahulehi bhikkhūhi saṅgho bhinno’ti.


pli: api ca ye tesaṁ mittā te me mittā.


pli: ‘amukasmiṁ kira āvāse sambahulā bhikkhuniyo saṅghabhedāya parakkamantī’ti.


pli: ‘tā kho me bhikkhuniyo mittā.


pli: Tāhaṁ vakkhāmi “garuko kho, bhaginiyo, saṅghabhedo vutto bhagavatā;


pli: mā bhaginīnaṁ saṅghabhedo ruccitthā”ti.


pli: Idha pana, bhikkhave, vassūpagato bhikkhu suṇāti—


pli: Tatra ce bhikkhuno evaṁ hoti—


pli: ‘tā kho me bhikkhuniyo na mittā.


pli: Api ca yā tāsaṁ mittā, tā me mittā.


pli: Tāhaṁ vakkhāmi.


pli: Tā vuttā tā vakkhanti “garuko kho, bhaginiyo, saṅghabhedo vutto bhagavatā.


pli: Mā bhaginīnaṁ saṅghabhedo ruccitthā”ti.


pli: Karissanti tāsaṁ vacanaṁ, sussūsissanti, sotaṁ odahissantī’ti, pakkamitabbaṁ.


pli: ‘amukasmiṁ kira āvāse sambahulāhi bhikkhunīhi saṅgho bhinno’ti.


pli: Tāhaṁ vakkhāmi “garuko kho, bhaginiyo, saṅghabhedo vutto bhagavatā.


pli: Karissanti me vacanaṁ, sussūsissanti, sotaṁ odahissantī’ti, pakkamitabbaṁ.


pli: Anāpatti vassacchedassa.


pli: Api ca yā tāsaṁ mittā tā me mittā.


pli: Tā vuttā tā vakkhanti “garuko kho, bhaginiyo, saṅghabhedo vutto bhagavatā;


pli: Anāpatti vassacchedassā”ti.


pli: 9. Vajādīsuvassūpagamana


pli: Tena kho pana samayena aññataro bhikkhu vaje vassaṁ upagantukāmo hoti.


pli: Bhagavato etamatthaṁ ārocesuṁ.


pli: “Anujānāmi, bhikkhave, vaje vassaṁ upagantun”ti.


pli: Vajo vuṭṭhāsi.


pli: “Anujānāmi, bhikkhave, yena vajo tena gantun”ti.


pli: Tena kho pana samayena aññataro bhikkhu upakaṭṭhāya vassūpanāyikāya satthena gantukāmo hoti.


pli: “Anujānāmi, bhikkhave, satthe vassaṁ upagantun”ti.


pli: Tena kho pana samayena aññataro bhikkhu upakaṭṭhāya vassūpanāyikāya nāvāya gantukāmo hoti.


pli: “Anujānāmi, bhikkhave, nāvāya vassaṁ upagantun”ti.


pli: 10. Vassaṁanupagantabbaṭṭhāna


pli: Tena kho pana samayena bhikkhū rukkhasusire vassaṁ upagacchanti.


pli: Manussā ujjhāyanti khiyyanti vipācenti—


pli: “seyyathāpi pisācillikā”ti.


pli: “Na, bhikkhave, rukkhasusire vassaṁ upagantabbaṁ.


pli: Yo upagaccheyya, āpatti dukkaṭassā”ti.


pli: Tena kho pana samayena bhikkhū rukkhaviṭabhiyā vassaṁ upagacchanti.


pli: “seyyathāpi migaluddakā”ti.


pli: “Na, bhikkhave, rukkhaviṭabhiyā vassaṁ upagantabbaṁ.


pli: Tena kho pana samayena bhikkhū ajjhokāse vassaṁ upagacchanti.


pli: Deve vassante rukkhamūlampi nibbakosampi upadhāvanti.


pli: Bhagavato etamatthaṁ ārocesuṁ.


pli: “Na, bhikkhave, ajjhokāse vassaṁ upagantabbaṁ.


pli: Tena kho pana samayena bhikkhū asenāsanikā vassaṁ upagacchanti.


pli: Sītenapi kilamanti, uṇhenapi kilamanti.


pli: “Na, bhikkhave, asenāsanikena vassaṁ upagantabbaṁ.


pli: Tena kho pana samayena bhikkhū chavakuṭikāya vassaṁ upagacchanti.


pli: “seyyathāpi chavaḍāhakā”ti.


pli: “Na, bhikkhave, chavakuṭikāya vassaṁ upagantabbaṁ.


pli: Tena kho pana samayena bhikkhū chatte vassaṁ upagacchanti.


pli: Manussā ujjhāyanti khiyyanti vipācenti—


pli: “seyyathāpi gopālakā”ti.


pli: “Na, bhikkhave, chatte vassaṁ upagantabbaṁ.


pli: Yo upagaccheyya, āpatti dukkaṭassā”ti.


pli: Tena kho pana samayena bhikkhū cāṭiyā vassaṁ upagacchanti.


pli: “seyyathāpi titthiyā”ti.


pli: “Na, bhikkhave, cāṭiyā vassaṁ upagantabbaṁ.


pli: 11. Adhammikakatikā


pli: Tena kho pana samayena sāvatthiyā saṅghena evarūpā katikā katā hoti—


pli: “antarāvassaṁ na pabbājetabban”ti.


pli: Visākhāya migāramātuyā nattā bhikkhū upasaṅkamitvā pabbajjaṁ yāci.


pli: Bhikkhū evamāhaṁsu—


pli: “saṅghena kho, āvuso, evarūpā katikā katā ‘antarāvassaṁ na pabbājetabban’ti.


pli: Āgamehi, āvuso, yāva bhikkhū vassaṁ vasanti.


pli: Vassaṁvuṭṭhā pabbājessantī”ti.


pli: Atha kho te bhikkhū vassaṁvuṭṭhā visākhāya migāramātuyā nattāraṁ etadavocuṁ—


pli: “ehi dāni, āvuso, pabbajāhī”ti.


pli: So evamāha—


pli: “sacāhaṁ, bhante, pabbajito assaṁ, abhirameyyāmahaṁ.


pli: Na dānāhaṁ, bhante, pabbajissāmī”ti.


pli: Visākhā migāramātā ujjhāyati khiyyati vipāceti—


pli: “kathañhi nāma ayyā evarūpaṁ katikaṁ karissanti—


pli: ‘na antarāvassaṁ pabbājetabban’ti.


pli: Kaṁ kālaṁ dhammo na caritabbo”ti?


pli: Assosuṁ kho bhikkhū visākhāya migāramātuyā ujjhāyantiyā khiyyantiyā vipācentiyā.


pli: Atha kho te bhikkhū bhagavato etamatthaṁ ārocesuṁ.


pli: “Na, bhikkhave, evarūpā katikā kātabbā—


pli: Yo kareyya, āpatti dukkaṭassā”ti.


pli: 12. Paṭissavadukkaṭāpatti


pli: Tena kho pana samayena āyasmatā upanandena sakyaputtena rañño pasenadissa kosalassa vassāvāso paṭissuto hoti purimikāya.


pli: So taṁ āvāsaṁ gacchanto addasa antarāmagge dve āvāse bahucīvarake.


pli: Tassa etadahosi—


pli: “yannūnāhaṁ imesu dvīsu āvāsesu vassaṁ vaseyyaṁ.


pli: Evaṁ me bahuṁ cīvaraṁ uppajjissatī”ti.


pli: So tesu dvīsu āvāsesu vassaṁ vasi.


pli: Rājā pasenadi kosalo ujjhāyati khiyyati vipāceti—


pli: “kathañhi nāma ayyo upanando sakyaputto amhākaṁ vassāvāsaṁ paṭissuṇitvā visaṁvādessati.


pli: Nanu bhagavatā anekapariyāyena musāvādo garahito, musāvādā veramaṇī pasatthā”ti.


pli: Assosuṁ kho bhikkhū rañño pasenadissa kosalassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto rañño pasenadissa kosalassa vassāvāsaṁ paṭissuṇitvā visaṁvādessati.


pli: Atha kho te bhikkhū bhagavato etamatthaṁ ārocesuṁ …pe…


pli: atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā āyasmantaṁ upanandaṁ sakyaputtaṁ paṭipucchi—


pli: “saccaṁ kira tvaṁ, upananda, rañño pasenadissa kosalassa vassāvāsaṁ paṭissuṇitvā visaṁvādesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, rañño pasenadissa kosalassa vassāvāsaṁ paṭissuṇitvā visaṁvādessasi.


pli: Nanu mayā, moghapurisa, anekapariyāyena musāvādo garahito, musāvādā veramaṇī pasatthā.


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Idha pana, bhikkhave, bhikkhunā vassāvāso paṭissuto hoti purimikāya.


pli: So taṁ āvāsaṁ gacchanto passati antarāmagge dve āvāse bahucīvarake.


pli: Tassa evaṁ hoti—


pli: ‘yannūnāhaṁ imesu dvīsu āvāsesu vassaṁ vaseyyaṁ.


pli: Evaṁ me bahuṁ cīvaraṁ uppajjissatī’ti.


pli: So tesu dvīsu āvāsesu vassaṁ vasati.


pli: Tassa, bhikkhave, bhikkhuno purimikā ca na paññāyati, paṭissave ca āpatti dukkaṭassa.


pli: Idha pana, bhikkhave, bhikkhunā vassāvāso paṭissuto hoti purimikāya.


pli: So taṁ āvāsaṁ gacchanto bahiddhā uposathaṁ karoti, pāṭipade vihāraṁ upeti, senāsanaṁ paññapeti, pānīyaṁ paribhojanīyaṁ upaṭṭhāpeti, pariveṇaṁ sammajjati.


pli: So tadaheva akaraṇīyo pakkamati.


pli: So tadaheva sakaraṇīyo pakkamati.


pli: So dvīhatīhaṁ vasitvā akaraṇīyo pakkamati.


pli: So dvīhatīhaṁ vasitvā sakaraṇīyo pakkamati.


pli: So dvīhatīhaṁ vasitvā sattāhakaraṇīyena pakkamati.


pli: So taṁ sattāhaṁ bahiddhā vītināmeti.


pli: So taṁ sattāhaṁ anto sannivattaṁ karoti.


pli: Tassa, bhikkhave, bhikkhuno purimikā ca paññāyati, paṭissave ca anāpatti.


pli: So sattāhaṁ anāgatāya pavāraṇāya sakaraṇīyo pakkamati.


pli: Āgaccheyya vā so, bhikkhave, bhikkhu taṁ āvāsaṁ na vā āgaccheyya, tassa, bhikkhave, bhikkhuno purimikā ca paññāyati, paṭissave ca anāpatti.


pli: So taṁ āvāsaṁ gantvā uposathaṁ karoti, pāṭipade vihāraṁ upeti, senāsanaṁ paññapeti, pānīyaṁ paribhojanīyaṁ upaṭṭhāpeti, pariveṇaṁ sammajjati.


pli: So tadaheva sakaraṇīyo pakkamati …pe…


pli: so dvīhatīhaṁ vasitvā akaraṇīyo pakkamati …pe…


pli: so dvīhatīhaṁ vasitvā sakaraṇīyo pakkamati …pe…


pli: so dvīhatīhaṁ vasitvā sattāhakaraṇīyena pakkamati.


pli: Tassa, bhikkhave, bhikkhuno purimikā ca na paññāyati, paṭissave ca āpatti dukkaṭassa …pe…


pli: Tassa, bhikkhave, bhikkhuno purimikā ca paññāyati, paṭissave ca anāpatti …pe…


pli: so sattāhaṁ anāgatāya pavāraṇāya sakaraṇīyo pakkamati.


pli: Idha pana, bhikkhave, bhikkhunā vassāvāso paṭissuto hoti pacchimikāya.


pli: So taṁ āvāsaṁ gacchanto bahiddhā uposathaṁ karoti, pāṭipade vihāraṁ upeti, senāsanaṁ paññapeti, pānīyaṁ paribhojanīyaṁ upaṭṭhāpeti, pariveṇaṁ sammajjati.


pli: So tadaheva akaraṇīyo pakkamati.


pli: Tassa, bhikkhave, bhikkhuno pacchimikā ca na paññāyati, paṭissave ca āpatti dukkaṭassa.


pli: So tadaheva sakaraṇīyo pakkamati.


pli: So dvīhatīhaṁ vasitvā akaraṇīyo pakkamati.


pli: So dvīhatīhaṁ vasitvā sakaraṇīyo pakkamati.


pli: So dvīhatīhaṁ vasitvā sattāhakaraṇīyena pakkamati.


pli: So taṁ sattāhaṁ bahiddhā vītināmeti.


pli: So taṁ sattāhaṁ anto sannivattaṁ karoti.


pli: Tassa, bhikkhave, bhikkhuno pacchimikā ca paññāyati, paṭissave ca anāpatti.


pli: So sattāhaṁ anāgatāya komudiyā cātumāsiniyā sakaraṇīyo pakkamati.


pli: Āgaccheyya vā so, bhikkhave, bhikkhu taṁ āvāsaṁ na vā āgaccheyya, tassa, bhikkhave, bhikkhuno pacchimikā ca paññāyati, paṭissave ca anāpatti.


pli: So taṁ āvāsaṁ gantvā uposathaṁ karoti, pāṭipade vihāraṁ upeti, senāsanaṁ paññapeti, pānīyaṁ paribhojanīyaṁ upaṭṭhāpeti, pariveṇaṁ sammajjati.


pli: So tadaheva sakaraṇīyo pakkamati …pe…


pli: so dvīhatīhaṁ vasitvā akaraṇīyo pakkamati …pe…


pli: so dvīhatīhaṁ vasitvā sakaraṇīyo pakkamati …pe…


pli: so dvīhatīhaṁ vasitvā sattāhakaraṇīyena pakkamati.


pli: Tassa, bhikkhave, bhikkhuno pacchimikā ca na paññāyati, paṭissave ca āpatti dukkaṭassa …pe…


pli: Tassa bhikkhave, bhikkhuno pacchimikā ca paññāyati, paṭissave ca anāpatti.


pli: Idha pana, bhikkhave, bhikkhunā vassāvāso paṭissuto hoti pacchimikāya.


pli: Āgaccheyya vā so, bhikkhave, bhikkhu taṁ āvāsaṁ na vā āgaccheyya, tassa, bhikkhave, bhikkhuno pacchimikā ca paññāyati, paṭissave ca anāpattī”ti.


pli: Vassūpanāyikakkhandhako tatiyo.


pli: Tassuddānaṁ


pli: Upagantuṁ kadā ceva,


pli: kati antarāvassa ca;


pli: Na icchanti ca sañcicca,


pli: ukkaḍḍhituṁ upāsako.


pli: Gilāno mātā ca pitā,


pli: bhātā ca atha ñātako;


pli: Bhikkhugatiko vihāro,


pli: vāḷā cāpi sarīsapā.


pli: Coro ceva pisācā ca,


pli: daḍḍhā tadubhayena ca;


pli: Vūḷhodakena vuṭṭhāsi,


pli: bahutarā ca dāyakā.


pli: Lūkhappaṇītasappāya,


pli: bhesajjupaṭṭhakena ca;


pli: Itthī vesī kumārī ca,


pli: paṇḍako ñātakena ca.


pli: Rājā corā dhuttā nidhi,


pli: bhedaaṭṭhavidhena ca;


pli: Vajasatthā ca nāvā ca,


pli: susire viṭabhiyā ca.


pli: Ajjhokāse vassāvāso,


pli: asenāsanikena ca;


pli: Chavakuṭikā chatte ca,


pli: cāṭiyā ca upenti te.


pli: Katikā paṭissuṇitvā,


pli: bahiddhā ca uposathā;


pli: Purimikā pacchimikā,


pli: yathāñāyena yojaye.


pli: Akaraṇī pakkamati,


pli: sakaraṇī tatheva ca;


pli: Dvīhatīhā ca puna ca,


pli: sattāhakaraṇīyena ca.


pli: Sattāhanāgatā ceva,


pli: āgaccheyya na eyya vā;


pli: Vatthuddāne antarikā,


pli: tantimaggaṁ nisāmayeti.


pli: Imamhi khandhake vatthūni dvepaṇṇāsa.


pli: Vassūpanāyikakkhandhako niṭṭhito.


pli: Theravāda Vinayapiṭaka


pli: Mahāvagga


pli: 4. Pavāraṇākkhandhaka


pli: 1. Aphāsukavihāra


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sambahulā sandiṭṭhā sambhattā bhikkhū kosalesu janapade aññatarasmiṁ āvāse vassaṁ upagacchiṁsu.


pli: Atha kho tesaṁ bhikkhūnaṁ etadahosi—


pli: “kena nu kho mayaṁ upāyena samaggā sammodamānā avivadamānā phāsukaṁ vassaṁ vaseyyāma, na ca piṇḍakena kilameyyāmā”ti.


pli: “sace kho mayaṁ aññamaññaṁ neva ālapeyyāma na sallapeyyāma—


pli: yo paṭhamaṁ gāmato piṇḍāya paṭikkameyya so āsanaṁ paññapeyya, pādodakaṁ pādapīṭhaṁ pādakathalikaṁ upanikkhipeyya, avakkārapātiṁ dhovitvā upaṭṭhāpeyya, pānīyaṁ paribhojanīyaṁ upaṭṭhāpeyya;


pli: yo pacchā gāmato piṇḍāya paṭikkameyya, sacassa bhuttāvaseso, sace ākaṅkheyya bhuñjeyya, no ce ākaṅkheyya appaharite vā chaḍḍeyya, appāṇake vā udake opilāpeyya;


pli: so āsanaṁ uddhareyya, pādodakaṁ pādapīṭhaṁ pādakathalikaṁ paṭisāmeyya, avakkārapātiṁ dhovitvā paṭisāmeyya, pānīyaṁ paribhojanīyaṁ paṭisāmeyya, bhattaggaṁ sammajjeyya;


pli: yo passeyya pānīyaghaṭaṁ vā paribhojanīyaghaṭaṁ vā vaccaghaṭaṁ vā rittaṁ tucchaṁ so upaṭṭhāpeyya;


pli: sacassa hoti avisayhaṁ, hatthavikārena dutiyaṁ āmantetvā hatthavilaṅghakena upaṭṭhāpeyya;


pli: na tveva tappaccayā vācaṁ bhindeyya—


pli: evaṁ kho mayaṁ samaggā sammodamānā avivadamānā phāsukaṁ vassaṁ vaseyyāma, na ca piṇḍakena kilameyyāmā”ti.


pli: Atha kho te bhikkhū aññamaññaṁ neva ālapiṁsu, na sallapiṁsu.


pli: Yo paṭhamaṁ gāmato piṇḍāya paṭikkamati, so āsanaṁ paññapeti, pādodakaṁ pādapīṭhaṁ pādakathalikaṁ upanikkhipati, avakkārapātiṁ dhovitvā upaṭṭhāpeti, pānīyaṁ paribhojanīyaṁ upaṭṭhāpeti.


pli: Yo pacchā gāmato piṇḍāya paṭikkamati, sace hoti bhuttāvaseso, sace ākaṅkhati bhuñjati, no ce ākaṅkhati appaharite vā chaḍḍeti, appāṇake vā udake opilāpeti;


pli: so āsanaṁ uddharati, pādodakaṁ pādapīṭhaṁ pādakathalikaṁ paṭisāmeti, avakkārapātiṁ dhovitvā paṭisāmeti, pānīyaṁ paribhojanīyaṁ paṭisāmeti, bhattaggaṁ sammajjati.


pli: Yo passati pānīyaghaṭaṁ vā paribhojanīyaghaṭaṁ vā vaccaghaṭaṁ vā rittaṁ tucchaṁ so upaṭṭhāpeti.


pli: Sacassa hoti avisayhaṁ, hatthavikārena dutiyaṁ āmantetvā hatthavilaṅghakena upaṭṭhāpeti, na tveva tappaccayā vācaṁ bhindati.


pli: Āciṇṇaṁ kho panetaṁ vassaṁvuṭṭhānaṁ bhikkhūnaṁ bhagavantaṁ dassanāya upasaṅkamituṁ.


pli: Atha kho te bhikkhū vassaṁvuṭṭhā temāsaccayena senāsanaṁ saṁsāmetvā pattacīvaramādāya yena sāvatthi tena pakkamiṁsu.


pli: Anupubbena yena sāvatthi jetavanaṁ anāthapiṇḍikassa ārāmo yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ.


pli: Atha kho bhagavā te bhikkhū etadavoca—


pli: “kacci, bhikkhave, khamanīyaṁ, kacci yāpanīyaṁ,


pli: kacci samaggā sammodamānā avivadamānā phāsukaṁ vassaṁ vasittha, na ca piṇḍakena kilamitthā”ti?


pli: “Khamanīyaṁ, bhagavā, yāpanīyaṁ, bhagavā.


pli: Samaggā ca mayaṁ, bhante, sammodamānā avivadamānā phāsukaṁ vassaṁ vasimhā, na ca piṇḍakena kilamimhā”ti.


pli: Jānantāpi tathāgatā pucchanti, jānantāpi na pucchanti.


pli: Kālaṁ viditvā pucchanti, kālaṁ viditvā na pucchanti.


pli: Atthasaṁhitaṁ tathāgatā pucchanti, no anatthasaṁhitaṁ.


pli: Anatthasaṁhite setughāto tathāgatānaṁ.


pli: Dvīhākārehi buddhā bhagavanto bhikkhū paṭipucchanti— “dhammaṁ vā desessāma, sāvakānaṁ vā sikkhāpadaṁ paññapessāmā”ti.


pli: Atha kho bhagavā te bhikkhū etadavoca— “yathākathaṁ pana tumhe, bhikkhave, samaggā sammodamānā avivadamānā phāsukaṁ vassaṁ vasittha, na ca piṇḍakena kilamitthā”ti.


pli: “Idha mayaṁ, bhante, sambahulā sandiṭṭhā sambhattā bhikkhū kosalesu janapade aññatarasmiṁ āvāse vassaṁ upagacchimhā.


pli: Tesaṁ no, bhante, amhākaṁ etadahosi—


pli: ‘kena nu kho mayaṁ upāyena samaggā sammodamānā avivadamānā phāsukaṁ vassaṁ vaseyyāma, na ca piṇḍakena kilameyyāmā’ti.


pli: ‘sace kho mayaṁ aññamaññaṁ neva ālapeyyāma na sallapeyyāma—


pli: yo paṭhamaṁ gāmato piṇḍāya paṭikkameyya so āsanaṁ paññapeyya, pādodakaṁ pādapīṭhaṁ pādakathalikaṁ upanikkhipeyya, avakkārapātiṁ dhovitvā upaṭṭhāpeyya, pānīyaṁ paribhojanīyaṁ upaṭṭhāpeyya;


pli: yo pacchā gāmato piṇḍāya paṭikkameyya, sacassa bhuttāvaseso, sace ākaṅkheyya bhuñjeyya, no ce ākaṅkheyya appaharite vā chaḍḍeyya, appāṇake vā udake opilāpeyya;


pli: so āsanaṁ uddhareyya, pādodakaṁ pādapīṭhaṁ pādakathalikaṁ paṭisāmeyya, avakkārapātiṁ dhovitvā paṭisāmeyya, pānīyaṁ paribhojanīyaṁ paṭisāmeyya, bhattaggaṁ sammajjeyya;


pli: yo passeyya pānīyaghaṭaṁ vā paribhojanīyaghaṭaṁ vā vaccaghaṭaṁ vā rittaṁ tucchaṁ so upaṭṭhāpeyya;


pli: sacassa hoti avisayhaṁ, hatthavikārena dutiyaṁ āmantetvā hatthavilaṅghakena upaṭṭhāpeyya;


pli: na tveva tappaccayā vācaṁ bhindeyya—


pli: evaṁ kho mayaṁ samaggā sammodamānā avivadamānā phāsukaṁ vassaṁ vaseyyāma, na ca piṇḍakena kilameyyāmā’ti.


pli: Atha kho mayaṁ, bhante, aññamaññaṁ neva ālapimhā na sallapimhā.


pli: Yo paṭhamaṁ gāmato piṇḍāya paṭikkamati so āsanaṁ paññapeti, pādodakaṁ pādapīṭhaṁ pādakathalikaṁ upanikkhipati, avakkārapātiṁ dhovitvā upaṭṭhāpeti, pānīyaṁ paribhojanīyaṁ upaṭṭhāpeti.


pli: Yo pacchā gāmato piṇḍāya paṭikkamati, sace hoti bhuttāvaseso, sace ākaṅkhati bhuñjati, no ce ākaṅkhati appaharite vā chaḍḍeti, appāṇake vā udake opilāpeti, so āsanaṁ uddharati, pādodakaṁ pādapīṭhaṁ pādakathalikaṁ paṭisāmeti, avakkārapātiṁ dhovitvā paṭisāmeti, pānīyaṁ paribhojanīyaṁ paṭisāmeti, bhattaggaṁ sammajjati.


pli: Yo passati pānīyaghaṭaṁ vā paribhojanīyaghaṭaṁ vā vaccaghaṭaṁ vā rittaṁ tucchaṁ so upaṭṭhāpeti.


pli: Sacassa hoti avisayhaṁ, hatthavikārena dutiyaṁ āmantetvā hatthavilaṅghakena upaṭṭhāpeti, na tveva tappaccayā vācaṁ bhindati.


pli: Evaṁ kho mayaṁ, bhante, samaggā sammodamānā avivadamānā phāsukaṁ vassaṁ vasimhā, na ca piṇḍakena kilamimhā”ti.


pli: Atha kho bhagavā bhikkhū āmantesi—


pli: “aphāsuññeva kirame, bhikkhave, moghapurisā vuṭṭhā samānā phāsumhā vuṭṭhāti paṭijānanti.


pli: Pasusaṁvāsaññeva kirame, bhikkhave, moghapurisā vuṭṭhā samānā phāsumhā vuṭṭhāti paṭijānanti.


pli: Eḷakasaṁvāsaññeva kirame, bhikkhave, moghapurisā vuṭṭhā samānā phāsumhā vuṭṭhāti paṭijānanti.


pli: Sapattasaṁvāsaññeva kirame, bhikkhave, moghapurisā vuṭṭhā samānā phāsumhā vuṭṭhāti paṭijānanti.


pli: Kathañhi nāmime, bhikkhave, moghapurisā mūgabbataṁ titthiyasamādānaṁ samādiyissanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā dhammiṁ kathaṁ katvā bhikkhū āmantesi—


pli: na, bhikkhave, mūgabbataṁ titthiyasamādānaṁ samādiyitabbaṁ.


pli: Yo samādiyeyya, āpatti dukkaṭassa.


pli: Anujānāmi, bhikkhave, vassaṁvuṭṭhānaṁ bhikkhūnaṁ tīhi ṭhānehi pavāretuṁ—


pli: diṭṭhena vā sutena vā parisaṅkāya vā.


pli: Sā vo bhavissati aññamaññānulomatā āpattivuṭṭhānatā vinayapurekkhāratā.


pli: Evañca pana, bhikkhave, pavāretabbaṁ.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ajja pavāraṇā.


pli: Yadi saṅghassa pattakallaṁ, saṅgho pavāreyyā’ti.


pli: Therena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘saṅghaṁ, āvuso, pavāremi diṭṭhena vā sutena vā parisaṅkāya vā.


pli: Vadantu maṁ āyasmanto anukampaṁ upādāya.


pli: Passanto paṭikarissāmi.


pli: Dutiyampi, āvuso, saṅghaṁ pavāremi diṭṭhena vā sutena vā parisaṅkāya vā.


pli: Tatiyampi, āvuso, saṅghaṁ pavāremi diṭṭhena vā sutena vā parisaṅkāya vā.


pli: Passanto paṭikarissāmī’ti.


pli: Navakena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘saṅghaṁ, bhante, pavāremi diṭṭhena vā sutena vā parisaṅkāya vā.


pli: Dutiyampi, bhante, saṅghaṁ …pe…


pli: tatiyampi, bhante, saṅghaṁ pavāremi diṭṭhena vā sutena vā parisaṅkāya vā.


pli: Passanto paṭikarissāmī’”ti.


pli: Tena kho pana samayena chabbaggiyā bhikkhū theresu bhikkhūsu ukkuṭikaṁ nisinnesu pavārayamānesu āsanesu acchanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū theresu bhikkhūsu ukkuṭikaṁ nisinnesu pavārayamānesu āsanesu acchissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū theresu bhikkhūsu ukkuṭikaṁ nisinnesu pavārayamānesu āsanesu acchantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā theresu bhikkhūsu ukkuṭikaṁ nisinnesu pavārayamānesu āsanesu acchissanti.


pli: Netaṁ, bhikkhave, appasannānaṁ vā pasādāya, pasannānaṁ vā bhiyyobhāvāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, theresu bhikkhūsu ukkuṭikaṁ nisinnesu pavārayamānesu āsanesu acchitabbaṁ.


pli: Yo accheyya, āpatti dukkaṭassa.


pli: Anujānāmi, bhikkhave, sabbeheva ukkuṭikaṁ nisinnehi pavāretun”ti.


pli: Tena kho pana samayena aññataro thero jarādubbalo yāva sabbe pavārentīti ukkuṭikaṁ nisinno āgamayamāno mucchito papati.


pli: Bhagavato etamatthaṁ ārocesuṁ.


pli: “Anujānāmi, bhikkhave, tadamantarā ukkuṭikaṁ nisīdituṁ yāva pavāreti, pavāretvā āsane nisīditun”ti.


pli: 2. Pavāraṇābheda


pli: Atha kho bhikkhūnaṁ etadahosi—


pli: “kati nu kho pavāraṇā”ti?


pli: “Dvemā, bhikkhave, pavāraṇā—


pli: cātuddasikā ca pannarasikā ca.


pli: Imā kho, bhikkhave, dve pavāraṇā”ti.


pli: “kati nu kho pavāraṇakammānī”ti?


pli: adhammena vaggaṁ pavāraṇakammaṁ,